வேறு மொழிகள் | தமிழ்ப் பகுதி | ஆங்கிலப் பகுதி கற்பனாவாத சோஷலிசமும் விஞ்ஞான சோஷலிசமும் (ஃபிரெடெரிக் ஏங்கெல்ஸ்) தமிழாக்கம்: மு.சிவலிங்கம் அத்தியாயம்-1 [கற்பனாவாத சோஷலிசம்] நவீன சோஷலிசமானது அதன் சாரப்பொருளில், ஒருபுறம், உடைமையாளர்களுக்கும் உடைமையற்றவர்களுக்கும் இடையே, முதலாளிகளுக்கும் கூலித் தொழிலாளர்களுக்கும் இடையே நிலவிவரும் வர்க்கப் பகைமைகளையும், மறுபுறம், உற்பத்தியில் நிலவிவரும் அராஜகத்தையும் அறிந்து கொள்வதன் நேரடியான விளைவாகும். ஆனால், நவீன சோஷலிசமானது, அதன் கொள்கை வடிவில், 18-ஆம் நூற்றாண்டின் மாபெரும் ஃபிரெஞ்சுத் தத்துவ அறிஞர்கள் வகுத்தளித்த கோட்பாடுகளின், மிகுந்த தர்க்கரீதியான ஒரு நீட்சி என்பதுபோல, பார்த்தவுடன் வெளித்தோற்றத்தில் காட்சியளிக்கிறது. அதன் வேர்கள் பொருளாயத ரீதியிலான பொருளாதார உண்மைகளில் எவ்வளவுதான் ஆழமாகப் பதிந்திருந்த போதிலும், எந்தவொரு புதிய கொள்கையையும் போலவே, நவீன சோஷலிசமும், தொடக்கத்தில், தயாராகத் தன் கைக்குக் கிடைத்த அறிவுத்துறை சார்ந்த கருத்துகளில் தன்னை இணைத்துக் கொள்ள வேண்டியிருந்தது. ஃபிரெஞ்சு நாட்டில், மனிதர்களின் மனத்தை, வரப்போகும் புரட்சிக்காகத் தயார்செய்த அந்த மாமேதைகள், தாங்களே தீவிரப் புரட்சியாளர்களாகவும் திகழ்ந்தனர். எப்படிப்பட்டதாக இருப்பினும், எந்த வகையான புறநிலை அதிகாரத்தையும் அவர்கள் அங்கீகரிக்கவில்லை. மதம், இயற்கை விஞ்ஞானம், சமுதாயம், அரசியல் நிறுவனங்கள் – இவை ஒவ்வொன்றுமே தயவு தாட்சண்யமற்ற விமர்சனத்துக்கு உட்படுத்தப்பட்டன: அவை ஒவ்வொன்றும், பகுத்தறிவின் தீர்ப்பு–மேடை முன்னே தன் இருப்பை நியாயப்படுத்தியாக வேண்டும் அல்லது இல்லாது ஒழிந்தாக வேண்டும். பகுத்தறிவுக்கு உகந்தது என்கிற ஒன்றே அனைத்துக்கும் அளவுகோல் ஆயிற்று. ஹெகல் (Hegel) கூறுவதுபோல, உலகம் தலையால் நின்ற காலம்[26] அது. [என்ன பொருளில் எனில்] முதலாவதாக, மனிதனது தலையும், அதன் சிந்தனையால் வந்து சேர்ந்த கோட்பாடுகளுமே அனைத்து மனிதச் செயலுக்கும், மனிதக் கூட்டமைப்புக்கும் அடிப்படையெனக் கருதப்பட்டது என்னும் பொருளிலும், நாளடைவில் இதோடன்றி இந்தக் கோட்பாடுகளுக்கு முரணாயிருந்த எதார்த்தம் உண்மையிலேயே தலைகீழாக மாற்றப்பட வேண்டியிருந்தது என்னும் விரிவான பொருளிலும். அன்று நிலவிய சமுதாயம், அரசாங்கம் ஆகியவற்றின் ஒவ்வொரு வடிவமும், பழைய மரபுவழிக் கருத்தமைவு ஒவ்வொன்றும் பகுத்தறிவுக்கு ஒவ்வாததெனக் குப்பைக் குழியில் வீசி எறியப்பட்டது. இதுநாள்வரை உலகம், தப்பெண்ணங்களால் மட்டுமே, தான் வழிநடத்தப்பட இடம்கொடுத்து விட்டது. கடந்த காலத்தவை அனைத்துமே அனுதாபத்துக்கும் அவமதிப்புக்குமே உகந்தவை. இப்போதுதான் முதன்முறையாக, [இருளகன்று] பகலின் ஒளி, பகுத்தறிவின் ஆட்சி தோன்றியது. இது முதற்கொண்டு, நித்தியமான உண்மை, நித்தியமான நீதி, இயற்கையை அடிப்படையாகக் கொண்ட சமத்துவம், விட்டுக்கொடுக்க முடியாத மனித உரிமைகள் ஆகியவற்றின் மூலம், மூட நம்பிக்கை, அநீதி, தனிச்சலுகை, ஒடுக்குமுறை ஆகியவை அகற்றப்பட வேண்டும். இந்தப் பகுத்தறிவின் ஆட்சி என்பது முதலாளித்துவ வர்க்கத்தின் மிகைப்படுத்திக் கூறப்பட்ட ஆட்சியே அன்றி வேறொன்றுமில்லை; இந்த நித்தியமான நீதி என்பது முதலாளித்துவ நீதியாகத் தன்னை நிறைவேற்றிக் கொண்டது; இந்தச் சமத்துவம் என்பது சட்டத்தின் முன்பான முதலாளித்துவச் சமத்துவமாகக் குறுகிவிட்டது; முதலாளித்துவச் சொத்துடைமை என்பது இன்றியமையாத மனித உரிமைகளில் ஒன்றாகப் பிரகடனம் செய்யப்பட்டுள்ளது; பகுத்தறிவின் அரசாங்கம், ரூஸோவின் (Rousseau) சமூக ஒப்பந்தம்[27] (Contrat Social) ஒரு ஜனநாயக முதலாளித்துவக் குடியரசாகத்தான் நடைமுறைக்கு வந்தது, அது அவ்வாறுதான் நடைமுறைக்கு வர முடியும். இவற்றையெல்லாம் இன்று நாம் அறிவோம். 18-ஆம் நூற்றாண்டின் மாபெரும் சிந்தனையாளர்களால், அவர்களின் சகாப்தம் அவர்களுக்கு விதித்த வரம்புகளுக்கு அப்பால், அவர்களின் முன்னோர்கள் சென்ற அளவுக்கும் அதிகமாகச் செல்ல முடியவில்லை. ஆனால், நிலவுடைமைப் பிரபுக்களுக்கும், சமுதாயத்தின் ஏனைய அனைத்து பகுதியினரையும் பிரதிநிதித்துவப்படுத்துவதாகக் கூறிக்கொண்ட நகரத்தாருக்கும் இடையேயான பகைமையுடன் பக்கம் பக்கமாகவே, சுரண்டுவோருக்கும் சுரண்டப்படுவோருக்கும் இடையேயான, பணக்காரச் சோம்பேறிகளுக்கும் ஏழைத் தொழிலாளர்களுக்கும் இடையேயான பொதுவான பகைமையும் நிலவி வந்தது. இந்தச் சூழ்நிலைதான், முதலாளித்துவ வர்க்கத்தின் பிரதிநிதிகள் தாங்கள் தனியொரு வர்க்கத்தை அல்லாமல், மனிதகுலம் முழுவதையுமே பிரதிநிதித்துவப் படுத்துவதாகத் தங்களை முன்னிறுத்திக் கொள்வதைச் சாத்தியமாக்கியது. அது மட்டுமன்று. முதலாளித்துவ வர்க்கம் தான் தோன்றியது முதலே, அதன் எதிரிணைச் சக்திக்கும் சேர்த்துப் பொறுப்பேற்க வேண்டியிருந்தது. கூலித் தொழிலாளர்கள் இல்லாமல் முதலாளிகள் நிலவ முடியாது. மத்திய கால கைவினைக் குழும நகரத்தார் நவீன முதலாளியாக வளர்ச்சியுற்ற அதே விகிதத்தில் கைவினைக் குழுமப் பயிற்சியாளரும், கைவினைக் குழுமங்களுக்கு வெளியே இருந்த நாள்கூலி வேலையாளும் பாட்டாளியாக வளர்ச்சியுற்றனர். மொத்தத்தில், முதலாளித்துவ வர்க்கத்தினர் நிலவுடைமைப் பிரபுக்களுடனான தங்களின் போராட்டத்தில், அக்காலத்திருந்த பல்வேறு தொழிலாளி வர்க்கங்களின் நலன்களையும் சேர்த்துத் தாங்கள் பிரதிநிதித்துவப்படுத்துவதாகக் கூறிக்கொள்ள முடிந்தது. என்றாலும், நவீனப் பாட்டாளி வர்க்கத்தின் முன்னோடியாகத் திகழ்ந்த, ஓரளவு வளர்ச்சி பெற்ற வர்க்கத்தின் சுயேச்சையான கொந்தளிப்புகள், ஒவ்வொரு மாபெரும் முதலாளித்துவ இயக்கத்தின்போதும் இருக்கவே செய்தன. எடுத்துக் காட்டாக, ஜெர்மன் மதச் சீர்திருத்தத்தின் போதும், விவசாயிகளுடைய போரின் போதும் போராடிய அனாபாப்டிஸ்டுகள்[28] (Anabaptists), அவர்களின் தலைவராகிய தாமஸ் முன்ஸேர் (Thomas Munzer), மாபெரும் ஆங்கிலப் புரட்சியில் சமன்வாதிகள்[29] (Levellers), மாபெரும் ஃபிரெஞ்சுப் புரட்சியில் பாபெஃப் (Babeuf) ஆகியோரைச் சொல்லலாம். இன்னமும் வளர்ச்சி பெறாத ஒரு வர்க்கத்தின் இந்தப் புரட்சிகர எழுச்சிகளுக்குப் பொருத்தமான கொள்கைவழி விளக்கங்களும் முன்வைக்கப்பட்டன. 16-வது, 17-வது நூற்றாண்டுகளில் [முன்வைக்கப்பட்ட] இலட்சிய சமுதாய நிலைமைகள் பற்றிய கற்பனாவாதச் சித்திரங்கள்[30], 18-வது நூற்றாண்டில் (மொரெல்லி (Morelly), மாப்லீ (Mably) ஆகியோர் முன்வைத்த) உண்மையான கம்யூனிசத் தன்மை வாய்ந்த கொள்கைகள் [அவ்வாறானவை]. சமத்துவத்துக்கான கோரிக்கை இனி அரசியல் உரிமைகளுக்கு மட்டும் என வரம்பிடப்பட்டதாக இருக்கவில்லை. தனிநபர்களின் சமூக நிலைமைகளுக்கும் அக்கோரிக்கை நீட்டிக்கப்பட்டது. ஒழிக்கப்பட வேண்டியவை வெறும் வர்க்கச் சலுகைகள் மட்டுமல்ல, வர்க்கப் பாகுபாடுகளே ஒழிக்கப்பட்டாக வேண்டும் [என்று கோரிக்கை வைக்கப்பட்டது]. துறவு மனப்பான்மை கொண்ட, வாழ்வின் இன்பங்களை அனைத்தையும் நிராகரிக்கின்ற, ஆடம்பரமற்ற ஸ்பார்ட்டானிய எளிமை வாய்ந்த ஒரு கம்யூனிசமே இந்தப் புதிய போதனையின் முதலாவது வடிவமாக இருந்தது. அதன்பிறகு வந்தனர் மூன்று மாபெரும் கற்பனாவாதிகள் (Utopians): பாட்டாளி வர்க்க இயக்கத்துடன் கூடவே நடுத்தர வர்க்க இயக்கமும் இன்னமும் ஓரளவு முக்கியத்துவம் கொண்டது எனக் கருதிய, சான்-சிமோன் (Saint-Simon); முதலாளித்துவ உற்பத்தி மிகவும் வளர்ச்சியடைந்துள்ள ஒரு நாட்டில், அதனால் தோற்றுவிக்கப்பட்ட பகைமைகளின் தாக்கத்தில், வர்க்கப் பாகுபாட்டினைத் திட்டமிட்டு நீக்குவதற்காக, ஃபிரெஞ்சுப் பொருள்முதல்வாதத்துடன் நேரடியாகத் தொடர்புபடுத்தித் தம் பரிந்துரைகளை வகுத்தளித்த ஃபூரியேவும் ஓவனும் (Fourier and Owen). மூவருக்கும் பொதுவான ஒன்று உள்ளது. இவர்களில் எந்த ஒருவரும், இக்கால கட்டத்தில், வரலாற்று ரீதியான வளர்ச்சி தோற்றுவித்த அந்தப் பாட்டாளி வர்க்கத்தினுடைய நலன்களின் பிரதிநிதியாகத் தோன்றவில்லை. ஃபிரெஞ்சுத் தத்துவ அறிஞர்களைப் போலவே இவர்களும், தொடக்கச் செயல்பாடாக, ஒரு குறிப்பிட்ட வர்க்கத்தை விடுவிக்கப் போவதாகச் சொல்லிக் கொள்ளவில்லை; ஆனால், மனிதகுலம் முழுவதையுமே உடனடியாக விடுவிக்கப் போவதாய்க் கூறிக் கொள்கின்றனர். அவர்களைப் போலவே இவர்களும், பகுத்தறிவின் ஆட்சியை, நித்தியமான நீதியின் ஆட்சியைக் கொண்டுவர விரும்புகிறார்கள். ஆனால் இவர்கள் காண விரும்பும் ஆட்சிக்கும், ஃபிரெஞ்சுத் தத்துவ அறிஞர்கள் கூறிய ஆட்சிக்கும் இடையே, விண்ணுலகுக்கும் மண்ணுலகுக்கும் இடையேயான வேறுபாடு உள்ளது. நம்முடைய இம்மூன்று சமூகச் சீர்திருத்தவாதிகளுக்கும், ஃபிரெஞ்சுத் தத்துவ அறிஞர்களின் கோட்பாட்டு அடிப்படையில் அமைந்த முதலாளித்துவ உலகம், நிலப்பிரபுத்துவத்தையும் சமுதாயத்தின் அனைத்து முந்தைய கட்டங்களையும் போன்று, அதே அளவுக்கு பகுத்தறிவுக்கு ஒவ்வாததாகவும் அநீதியானதாகவும் இருக்கிறது. ஆகவே, அவற்றைப் போலவே குப்பைக் குழிக்குப் போகத் தயாராக உள்ளது. தூய பகுத்தறிவும் நீதியும் இதுநாள்வரை உலகில் ஆட்சி புரியவில்லை எனில், மனிதர்கள் அவற்றைச் சரியாகப் புரிந்து கொள்ளவில்லை என்பதே அதற்கான காரணம். இப்போதைய தேவை என்னவெனில், மேதமைமிக்க ஒரு தனிமனிதர். அப்படிப்பட்டவர் இப்போது உதித்தெழுந்துவிட்டார்; உண்மையை அவர் புரிந்து கொள்கிறார். அவர் இப்போது உதித்தெழுந்துவிட்டார், உண்மை இப்போது தெளிவாகப் புரிந்து கொள்ளப்படுகிறது என்பது வரலாற்று ரீதியான வளர்ச்சி என்னும் தொடர் சங்கிலி நிகழ்வுகளில், அவசியத்தின் காரணமாக நிகழ்ந்த, தவிர்க்க முடியாத ஒரு நிகழ்வு அன்று. வெறுமனே இதுவொரு மகிழ்ச்சியான விபத்தே ஆகும். 500 ஆண்டுகள் முன்னதாகவும் இவர் பிறந்திருக்க முடியும். அப்படிப் பிறந்திருப்பின், அவர் மனிதகுலத்தை இந்த 500 ஆண்டுகாலப் பிழை, பூசல், துயரம் இவற்றிலிருந்து காப்பாற்றியிருக்கலாம். புரட்சியின் முன்னோடிகளான 18-ஆம் நூற்றாண்டு ஃபிரெஞ்சுத் தத்துவ அறிஞர்கள், எவ்வாறு இருப்பவை அனைத்துக்குமான ஒரே நீதிபதியாக, பகுத்தறிவுக்கு அறைகூவல் விடுத்தனர் என்பதை நாம் பார்த்தோம். பகுத்தறிவு பூர்வமான ஓர் அரசு, பகுத்தறிவு பூர்வமான [ஒரு] சமுதாயம் நிறுவப்பட வேண்டும்; நித்தியமான பகுத்தறிவுக்கு முரணாகச் செல்லும் அனைத்தும் ஈவிரக்கமின்றி ஒழிக்கப்பட வேண்டும் [என்பது அவர்களின் கருத்து]. உண்மையில் இந்த நித்திய பகுத்தறிவு என்பது, எதார்த்தத்தில், அப்போதுதான் முதலாளியாகப் பரிணமித்துக் கொண்டிருந்த 18-ஆம் நூற்றாண்டுக் குடிமகனின் இலட்சிய பூர்வமான புரிந்துணர்வே அன்றி வேறல்ல என்பதையும் நாம் கண்டோம். இந்தப் பகுத்தறிவு பூர்வமான சமுதாயத்தையும் அரசாங்கத்தையும் ஃபிரெஞ்சுப் புரட்சி நடைமுறைப்படுத்திக் காட்டியது. ஆனால், புதிய சூழலின் நிலைமைகள் முந்தைய நிலைமைகளுடன் ஒப்பிடுகையில், போதுமான அளவு பகுத்தறிவுக்கு உகந்ததாக இருந்த போதிலும், எந்த வகையிலும் முற்றிலும் பகுத்தறிவுக்கு உகந்த ஒன்றாக இல்லை என்பது தெரிய வந்தது. பகுத்தறிவின் அடிப்படையில் அமைந்த அரசு முழுமையாகத் தகர்ந்துவிட்டது. ரூஸோவின் சமூக ஒப்பந்தம் பயங்கர ஆட்சியில்[31] தன் நிறைவேற்றத்தைக் கண்டது. தங்களின் அரசியல் ஆற்றலில் நம்பிக்கை இழந்துபோன முதலாளித்துவ வர்க்கத்தினர், [பயங்கர ஆட்சியிலிருந்து தங்களைப் பாதுகாத்துக் கொள்ள], முதலில் நெறியாளர் குழுவின்[32] ஊழலிலும், முடிவில் நெப்போலியனியக் கொடுங்கோன்மையின் அரவணைப்பிலும் அடைக்கலம் புகுந்தனர். உறுதியளிக்கப்பட்ட நித்திய சமாதானம், நாடு பிடிப்பதற்கான ஒரு முடிவில்லா யுத்தமாக மாறியது. பகுத்தறிவின் அடிப்படையில் அமைந்த சமுதாயமும் இதே கதிக்கு ஆளானது. பணக்காரர்களுக்கும் ஏழைகளுக்கும் இடையேயான பகைமை, பொதுவான செல்வச் செழிப்பில் கரைந்துபோவதற்கு மாறாக, இப்பகைமையை ஓரளவுக்குத் தணித்துவந்த கைவினைக் குழுமச் சலுகைகளும் பிற சலுகைகளும் நீக்கப்பட்டதாலும், திருசபையின் அறக்கட்டளை நிறுவனங்கள் நீக்கப்பட்டதாலும், மேலும் கடுமையாகிவிட்டது. நிலப்பிரபுத்துவத் தளைகளிலிருந்து விடுபட்ட ”சொத்துடைமைச் சுதந்திரம்” (freedom of property), இப்போது உண்மையாகவே கைவரப் பெற்றது[!]. இந்தச் சுதந்திரம், சிறு முதலாளிகளுக்கும், சிறு [நில] உடைமையாளர்களுக்கும், பெரும் முதலாளிகள், பெரும் நிலப்பிரபுகளின் மேலாதிக்கத்துக்கான போட்டியின் பிடியில் நசுக்கப்பட்டு, தங்களின் சொற்பச் சொத்துகளை இந்த மாபெரும் பிரபுக்களுக்கு விற்பதற்கான சுதந்திரமாக மாறிப்போனது. இவ்வாறாக, சிறு முதலாளிகளையும், சிறு விவசாய உடைமையாளர்களையும் பொறுத்தவரை, ”சொத்துடைமைச் சுதந்திரம்” (freedom of property) என்பது “சொத்துடைமையிலிருந்து சுதந்திரம்” (freedom from property) என ஆகிப்போனது. முதலாளித்துவ அடித்தளத்தின் மீது ஏற்பட்ட தொழில் வளர்ச்சி, சாதாரண உழைக்கும் மக்களின் வறுமையையும் துயரையும் சமுதாயத்தின் வாழ்க்கை நிலைமைகளாக ஆக்கியது. கார்லைல் (Carlyle) அவர்களின் சொற்களில் கூறுவதெனில், மேலும் மேலும் பணப் பட்டுவாடாதான் மனிதனுக்கும் மனிதனுக்கும் இடையேயான ஒரே உறவு என்று ஆகிப்போனது. குற்றங்களின் எண்ணிக்கை ஆண்டுக்கு ஆண்டு அதிகரித்தது. முன்பெல்லாம் நிலப்பிரபுத்துவ ஒழுக்கக் கேடுகள் பட்டப்பகலில் பகிரங்கமாகத் தாண்டவமாடின. அவை அடியோடு ஒழிக்கப்படாவிட்டாலும், இப்போது அவை எப்படியோ பின்னிலைக்குத் தள்ளப்பட்டு விட்டன. அவற்றின் இடத்தில், இதுநாள்வரை இரகசியமாகச் செயல்பட்டுவந்த முதலாளித்துவ ஒழுக்கக் கேடுகள், அவற்றைவிட ஆடம்பரமாகத் தழைத்தோங்கத் தொடங்கின. வணிகம் மேலும் மேலும் பெரிய அளவுக்கு மோசடியாக ஆனது. புரட்சிகர முழக்கமான ”சகோதரத்துவம்”[33] (fraternity) என்பது, [மேலாதிக்க] போட்டியில் நிகழும் களப்போரின் சூழ்ச்சியிலும், சண்டை சச்சரவுகளிலும் நிறைவேற்றம் கண்டது. பலத்தின்மூலமான ஒடுக்குமுறைக்குப் பதிலாக ஊழல்மூலமான ஒடுக்குமுறை வந்தது. முதல்பெரும் சமூக நெம்புகோலாக வாளுக்குப் பதில் தங்கம் இடம்பெற்றது. முதல் இரவுக்கான உரிமை, நிலவுடைமைப் பிரபுக்களிடமிருந்து முதலாளித்துவ ஆலையதிபர்களுக்கு மாற்றப்பட்டது. விபச்சாரம் என்றும் கேள்விப்படாத அளவுக்கு அதிகரித்தது. திருமணம் என்பது முன்பு போலவே சட்ட அங்கீகாரம் பெற்ற விபச்சார வடிவமாகவும், விபசாரத்தின் அதிகாரபூர்வ மூடுதிரையாகவும் தொடர்ந்து இருந்துவந்தது. அதுமட்டுமின்றி, அதன் பிற்சேர்க்கையாகப் பிறன்மனை நயத்தலும் வளமாகச் செழித்தோங்கியது. சுருங்கக் கூறின், ”பகுத்தறிவின் வெற்றி” (triumph of reason) – யிலிருந்து உதித்தெழுந்த சமூக, அரசியல் நிறுவனங்கள், தத்துவ அறிஞர்களின் ஆரவாரமான வாக்குறுதிகளுடன் ஒப்பிடுகையில், கொடுமையான ஏமாற்றம் தரும் கேலிக் கூத்துகளாகிவிட்டன. இந்த ஏமாற்றத்தை வரைமுறைப்படுத்திட வல்லுநர்கள் இல்லாதது குறைபாடாக இருந்தது. நூற்றாண்டின் இறுதியில் அவர்களும் வந்து சேர்ந்தனர். 1802-இல் சான்-சிமோனின் ஜெனீவாக் கடிதங்கள் வெளியாயின. ஃபூரியேயின் கொள்கைக்கான அடிப்படைக் கருதுகோள்கள் 1799 முதலே உருவாகி வந்த போதிலும் அவருடைய முதலாவது நூல் 1808-இல் வெளிவந்தது. 1800 ஜனவரி 1-ல் இராபர்ட் ஓவன் நியூ லானார்க்கின்[34] (New Lanark) மேலாண்மைப் பொறுப்பை ஏற்றார். ஆனாலும், அந்தக் காலகட்டத்தில் முதலாளித்துவ உற்பத்தி முறையும், அதோடுகூட, முதலாளித்துவ வர்க்கத்துக்கும் பாட்டாளி வர்க்கத்துக்கும் இடையேயான பகைமையும் இன்னமும் அரைகுறை வளர்ச்சியையே கண்டிருந்தன. இங்கிலாந்தில் அப்போதுதான் தோன்றியிருந்த நவீனத் தொழில்துறை, ஃபிரான்சில் இன்னமும் அறியப்படாததாகவே இருந்தது. ஆனால், நவீனத் தொழில்துறை ஒருபுறம் மோதல்களை வளர்க்கிறது. உற்பத்தி முறையில் ஒரு புரட்சியையும், உற்பத்தி முறையின் முதலாளித்துவத் தன்மைக்கு முடிவுகட்டுதலையும் அவசியமாக்கும் மோதல்களை வளர்க்கிறது. தான் தோற்றுவித்த வர்க்கங்களுக்கு இடையேயான மோதல்களை மட்டுமின்றி, தான் உருவாக்கிய அதே உற்பத்தி சக்திகளுக்கும் பரிவர்த்தனை வடிவங்களுக்கும் இடையேயான மோதல்களையும் வளர்க்கிறது. நவீனத் தொழில்துறை மறுபுறம் அதே பிரம்மாண்ட உற்பத்தி சக்திகளுக்குள்ளேயே அம்மோதல்களுக்கு முடிவுகட்டும் சாதனங்களையும் வளர்க்கிறது. எனவே, 1800-ஆம் ஆண்டு வாக்கில், புதிய சமுதாய அமைப்பிலிருந்து உதித்தெழுந்த இந்த மோதல்கள் அப்போதுதான் உருவெடுக்கத் தொடங்கியிருந்தன என்றால், இம்மோதல்களுக்கு முடிவுகட்டும் சாதனங்களோ இப்போதும்கூடக் குறைவாகவே வளர்ச்சி கண்டிருந்தன. பாரிஸ் நகரத்தின் ”ஏதும் இல்லாத” சாதாரண மக்கள், பயங்கர ஆட்சியின்போது, குறுகிய காலத்துக்கு மேலாதிக்கம் பெறுவதும், இவ்வாறாக முதலாளித்துவ வர்க்கத்தினரே இருந்த போதிலும், [அவர்களையும் மிஞ்சி] முதலாளித்துவப் புரட்சியை வெற்றிக்கு இட்டுச் செல்வதும் சாத்தியப்பட்டது. ஆனால், அவ்வாறு செய்ததன் மூலம், அப்போதைய நடப்பு நிலைமைகளில், அவர்களின் ஆதிக்கம் நீடித்து நிலைபெறுவது எவ்வளவு அசாத்தியமானது என்பதையே அவர்கள் நிரூபித்துக் காட்டினர். பாட்டாளி வர்க்கமானது, ”ஏதும் இல்லாத” இந்தச் சாதாரண மக்களிடமிருந்து, அப்போதுதான் முதன்முதலாக ஒரு புதிய வர்க்கத்தின் உட்கருவாய்த் தானாகவே பரிணமித்தது. இன்னமும் சுயேச்சையான அரசியல் நடவடிக்கைக்குச் சற்றும் திறனற்றிருந்த அவ்வர்க்கம் ஒடுக்கப்பட்ட, துயருறும் பகுதியாகவே தோற்றமளித்தது. அவ்வர்க்கம் தனக்குத் தானே உதவிக் கொள்ளும் திறனற்றிருந்த அந்நிலையில், அதிகம் போனால் வெளியிலிருந்தோ அல்லது மேலிடத்திலிருந்தோதான் [தனக்குத் தேவையான] உதவியைப் பெற்றிட முடியும். இந்த வரலாற்றுச் சூழ்நிலை சோஷலிசத்தின் நிறுவனர்கள் மீதும் செல்வாக்குச் செலுத்தியது. முதலாளித்துவ முறையிலான உற்பத்தியின் முதிர்ச்சியுறாத நிலைமைகளுக்கும் முதிர்ச்சியுறாத வர்க்க நிலைமைகளுக்கும் ஒத்திசைவான முதிர்ச்சியுறாத கொள்கைகளே முன்வைக்கப்பட்டன. சமூகப் பிரச்சினைகளுக்குரிய தீர்வினை, வளர்ச்சியுறாத பொருளாதார நிலைமைகளில் இன்னமும் மறைந்த கிடந்த அந்தத் தீர்வினைக் கற்பனாவாதிகள் மனித மூளையிலிருந்து உருவாக்க முயன்றார்கள். சமுதாயம் தீங்குகளைத் தவிர வேறெதையும் வெளிப்படுத்தவில்லை. அத்தீங்குகளைக் களைவது பகுத்தறிவின் பணி ஆகும். எனவே, ஒரு புதிய, மிகவும் முழுநிறைவான சமூக ஒழுங்குமுறை அமைப்பைக் கண்டுபிடித்து, பிரச்சாரத்தின் மூலமும், எங்கெல்லாம் சாத்தியமோ அங்கெல்லாம் எடுத்துக்காட்டான முன்மாதிரிப் பரிசோதனைகள் மூலமும், அந்த அமைப்பை வெளியிலிருந்து சமுதாயத்தின் மீது திணிப்பது அவசியமாகும் [எனக் கற்பனாவாதிகள் கருதினர்]. இந்தப் புதிய சமூக அமைப்புகள் கற்பனாவாத அமைப்புகளாகவே நின்றுபோக முன்கூட்டியே விதிக்கப்பட்டவை. அவை எந்த அளவுக்கு முழுமையாகவும் நுணுக்கமாகவும் வகுக்கப்பட்டனவோ, அந்த அளவுக்கு, தூய கற்பனைப் புனைவுகளாக அவை தடம்புரண்டு செல்வதை, தவிர்க்க முடியாது. இந்த உண்மை விவரங்கள் நிலைநாட்டப்பட்டதுமே, பிரச்சினையின் இப்பக்கத் தரப்பின்மீது இன்னும் ஒருநொடி அதிகமாகவும் நாம் கருத்தூன்றி விவரிக்கத் தேவையில்லை. தற்போது இது முற்றிலும் கடந்த காலத்துக்கு உரியதாகிவிட்டது. இன்று நம்மை நகைக்க மட்டுமே வைக்கும் இந்தக் கற்பனைப் புனைவுகள் குறித்து ஆரவாரத்துடன் சொற்சிலம்பம் ஆட அவற்றை இலக்கியச் சிறு குஞ்சுகளிடம் விட்டுவிடலாம். இவர்தம் சொந்த மொட்டை வாதங்கள், இத்தகு ”பைத்தியக்கார” கற்பனைகளுடன் ஒப்பிடுகையில், மிகவும் மேன்மை கொண்டதெனப் பெருமையடித்துக் கொள்ளட்டும். நம்மைப் பொறுத்தவரை, கற்பனைப் புனைவான மேலோட்டை உடைத்துக் கொண்டு திசையெங்கும் வெளிக்கிளம்பும் அற்புதமான விழுமிய சிந்தனைகளையும், சிந்தனைத் துளிர்களையும் கண்டு நாம் பரவசமடைகிறோம். இந்த அற்பவாதிகளின் (Philistines) குருட்டுக் கண்களுக்கோ இவை புலப்படுவதில்லை. சான்-சிமோன் மாபெரும் ஃபிரெஞ்சுப் புரட்சியின் புதல்வர் ஆவார். அப்புரட்சி வெடித்தபோது அவருக்கு முப்பது வயதுகூட ஆகவில்லை. ஃபிரெஞ்சுப் புரட்சி, சலுகை பெற்ற சோம்பேறி வர்க்கங்களாகிய பிரபுக்கள், பாதிரியார்கள் ஆகியோர் மீது மூன்றாம் வகைப்பிரிவினர் (Third Estate), அதாவது உற்பத்தித் துறையிலும் வணிகத் துறையிலும் உழைக்கின்ற, தேசத்தின் மாபெரும் மக்கள் திரளின் வெற்றி ஆகும். ஆனால், மூன்றாம் வகைப்பிரிவினரின் இந்த வெற்றி அப்பிரிவினரின் ஒரு சிறு பகுதிக்கு மட்டுமே உரிய வெற்றியாக, அப்பிரிவினருள் சமூக ரீதியில் தனிச்சலுகை பெற்ற ஒரு பகுதியினர், அதாவது சொத்துடைமை படைத்த முதலாளித்துவ வர்க்கத்தினர், அரசியல் அதிகாரத்தைக் கைப்பற்றிக் கொண்ட வெற்றியாக விரைவில் தன்னை வெளிப்படுத்திக் கொண்டது. இந்தப் புரட்சியின்போது முதலாளித்துவ வர்க்கம் அதிவேகத்தில் வளர்ச்சி பெற்றது உண்மைதான். ஒருபாதி, பிரபுக்குலம், திருச்சபை ஆகியவற்றின் நிலங்களைப் பறிமுதல் செய்து, அதன்பின் அவற்றை விற்பனைக்குக் கொண்டுவந்து, ஊக வணிகம் செய்ததன் மூலமும், மறுபாதி, இராணுவ ஒப்பந்தங்களைப் பயன்படுத்தித் தேசத்தின் பெயரில் மோசடிகள் புரிந்ததன் மூலமும் இந்த வளர்ச்சி ஏற்பட்டது. இந்த ஏமாற்றுக்காரர்களின் ஆதிக்கம்தான், நெறியாண்மைக் குழுவின் ஆட்சியில், ஃபிரெஞ்சு நாட்டை அழிவின் விளிம்புக்கு இட்டுச் சென்றது. இவ்வாறாக, அவ்வாதிக்கம் நெப்போலியனுக்கு ஆட்சிக்கவிழ்ப்பு நடத்துவதற்கான முகாந்திரத்தை ஏற்படுத்திக் கொடுத்தது. எனவே, சான்-சிமோனைப் பொறுத்தவரை, மூன்றாம் வகைப்பிரிவினருக்கும் சலுகை பெற்ற வர்க்கங்களுக்கும் இடையேயான பகைமை ”தொழிலாளர்களுக்கும்” ”சோம்பேறிகளுக்கும்” இடையேயான பகைமையின் வடிவமாகப் பட்டது. [அவருடைய பார்வையில்] சோம்பேறிகள் என்போர் சலுகை பெற்ற பழைய வர்க்கங்களைச் சேர்ந்தவர்கள் மட்டுமல்ல, உற்பத்தி அல்லது வினியோகத்தில் எந்தப் பங்கும் ஆற்றாமல் தங்களின் வருமானத்தில் வாழ்ந்தவர்கள் அனைவருமேதாம். ”தொழிலாளர்கள்” என்போர் கூலித் தொழிலாளர்கள் மட்டுமல்ல, ஆலையதிபர்கள், வணிகர்கள், வங்கி உடைமையாளர்கள் ஆகியோரும்தாம். சோம்பேறிகள் அறிவுசார் தலைமைப் பொறுப்புக்கும், அரசியல் மேலாதிக்கத்துக்குமான செயலாற்றலை இழந்து விட்டனர் என்பது ஏற்கெனவே நிரூபிக்கப்பட்டுவிட்டது. புரட்சியால் முடிவாக நிலைநாட்டப்பட்டும் விட்டது. உடைமையற்ற வர்க்கங்களுக்கும் இத்தகைய செயலாற்றல் இல்லை என்பது பயங்கர ஆட்சியின் அனுபவங்கள் நிரூபித்துவிட்டதாக சான்-சிமோனுக்குத் தோன்றியது. அப்படியெனில், தலைமை தாங்கப் போவதும், அதிகாரம் செலுத்தப் போவதும் யார்? சான்-சிமோனின் கருத்துப்படி விஞ்ஞானம், தொழில்துறை இவையிரண்டும் ஒரு புதிய மதப்பிணைப்பில் இணைந்து, [இதைச் சாதிக்க வேண்டும்.] மதச்சீர்திருத்தக் காலம்தொட்டு இழந்துவிட்ட மதக் கருத்துக்களின் ஒற்றுமையை மீட்டளிக்க இவையிரண்டும் முன்னமே விதிக்கப்பட்டுள்ளன. அப்படியெனில், அத்தகைய மதக் கருத்துகளின் ஒற்றுமை, கட்டாயமாக, ஆன்மீக வழிப்பட்ட, கட்டுறுதியான படிநிலை அமைப்புக் கொண்ட ஒரு ”புதிய கிறித்துவமாகவே” இருக்க வேண்டும். ஆனால், விஞ்ஞானம் கல்விமான்களால் ஆனது; தொழில்துறையோ அதன் முதலிடத்தில் உழைக்கும் முதலாளிகள், ஆலையதிபர்கள், வணிகர்கள், வங்கி உடைமையாளர்கள் ஆகியோரைக் கொண்டது. இந்த முதலாளிகள், ஒருவகைப் பொது அதிகாரிகளாக, ஒருவகை சமூக அறங்காவலர்களாகத் தங்களை மாற்றிக்கொள்ள வேண்டுமென்பது உண்மையிலேயே சான்-சிமோனின் எண்ணமாக இருந்தது. தொழிலாளர்களைப் பொறுத்தவரை, இந்த முதலாளிகளே இன்னமும், அதிகாரம் செலுத்தவல்ல, பொருளாதார ரீதியாகச் சலுகை பெற்ற நிலையை வகிப்பார்கள். முக்கியமாக வங்கி உடைமையாளர்கள், கடன் செலாவணியை ஒழுங்குபடுத்தலின் மூலம் ஒட்டுமொத்தச் சமூக உற்பத்தியையும் நெறிப்படுத்தக் கேட்டுக் கொள்ளப்பட வேண்டும். ஃபிரான்சில் நவீனத் தொழில்துறையும், அதனுடன்கூட முதலாளித்துவ வர்க்கத்துக்கும் பாட்டாளி வர்க்கத்துக்கும் இடையேயான பெரும்பிளவும் அப்போதுதான் உருவாகிக் கொண்டிருந்த ஒரு காலகட்டத்துக்கு, இந்தக் கருத்தமைவு மிகச்சரியாய்ப் பொருந்துவதாகவே இருந்தது. ஆனால், சான்-சிமோன் அதிலும் குறிப்பாக வலியுறுத்திக் கூறுவது இதுதான்: முதலாவதாக, ஏனைய அனைத்துக்கும் மேலானதாக, அவரின் கவனத்தை ஈர்ப்பது, மிகுந்த எண்ணிக்கை கொண்ட, மிகவும் ஏழ்மையான வர்க்கத்தின்” ("la classe la plus nombreuse et la plus pauvre") துன்பமும் துயரமும்தாம். சான்-சிமோன் ஏற்கெனவே தன்னுடைய ஜெனீவாக் கடிதங்களில், ”அனைத்து மனிதர்களும் வேலை செய்ய வேண்டும்” என்னும் கருத்தை முன்வைக்கின்றார். அதே கடிதங்களில், அவர் பயங்கர ஆட்சி உடைமையற்ற சாதாரண மக்களின் ஆட்சியே என்பதையும் கண்டு கொள்கிறார். ”ஃபிரான்சு நாட்டில் உங்களுடைய தோழர்கள் ஆட்சி புரிந்தபோது அங்கே என்ன நிகழ்ந்தது, பாருங்கள்; அவர்கள் பஞ்சத்தை உண்டாக்கினர்” என்று மக்களைப் பார்த்துக் கூறுகிறார். ஆனால், ஃபிரெஞ்சுப் புரட்சியை ஒரு வர்க்கப் போர் எனவும், அதுவும் பிரபுக்குலத்துக்கும் முதலாளித்துவ வர்க்கத்துக்கும் இடையே நடைபெற்ற ஒன்றல்ல, முதலாளித்துவ வர்க்கத்துக்கும் உடைமையற்றோருக்கும் இடையே நடைபெற்றதாகும் எனவும் அடையாளம் காண்பது, அதுவும் 1802-ஆம் ஆண்டில் காண்பது, மிகவும் பொருள்செறிவுள்ள ஒரு கண்டுபிடிப்பாகும். 1816-இல், அரசியல் என்பது உற்பத்தியைப் பற்றிய விஞ்ஞானமாகும் என அறிவிக்கிறார். அரசியலானது பொருளாதாரத்தால் முழு அளவுக்கு உட்கவரப்பட்டுவிடும் என்று முன்னறிந்து கூறுகிறார். பொருளாதார நிலைமைகளே அரசியல் நிறுவனங்களின் அடித்தளம் ஆகும் என்கின்ற அறிவு இங்கே கரு வடிவில்தான் காணப்படுகிறது. எனினும், மிகவும் தெள்ளத் தெளிவாக இங்கே வெளிப்படுத்தப்படுவது என்னவெனில், மனிதர்கள் மீதான [இன்றைய] அரசியல் அதிகாரம், வருங்காலத்தில் பொருள்களின் நிர்வாகமாகவும், உற்பத்திச் செயல்முறைகளின் மேலாண்மையாகவும் மாறிவிடும் என்னும் கருத்தாகும். அதாவது, அண்மைக் காலத்தில் மிகப்பெரும் சலசலப்பை ஏற்படுத்திய ”அரசின் ஒழிப்பு” என்கிற கருத்தே இங்கு வெளிப்படுத்தப்படுகிறது. சான்-சிமோன், அவர் காலத்து அறிஞர்களை மிஞ்சித் தனக்கிருந்த இதே மேதமையை, நேச நாடுகளின் படைகள் பாரிஸ் நகருக்குள் நுழைந்த பிறகு உடனடியாக 1814-லும், மீண்டும் 1815-இல் நூறு நாள் போரின்[35] போதும் வெளிப்படுத்தினார். ஃபிரான்ஸ், இங்கிலாந்து நாடுகளின் கூட்டணியும், பிறகு ஜெர்மனியுடன் இவ்விரு நாடுகளின் கூட்டணியும்தான் ஐரோப்பாவின் செழிப்பான வளர்ச்சிக்கும் சமாதானத்துக்கும் ஒரே உத்திரவாதம் எனப் பிரகடனம் செய்கிறார். வாட்டர்லூ[36] வெற்றியாளர்களுடன் கூட்டணி வைத்துக் கொள்ளுமாறு 1815-இல் ஃபிரெஞ்சு நாட்டவர்க்கு உபதேசிக்க எந்த அளவுக்கு வரலாற்று முன்னோக்கு வேண்டுமோ, அந்த அளவுக்குத் தைரியமும் வேண்டும். சான்-சிமோனிடம் ஒரு விரிவான பரந்த பார்வையைக் காண்கிறோம். இத்தன்மையின் காரணமாக, பிற்காலத்து சோஷலிஸ்டுகளின் அனைத்துக் கருத்துகளையும், கண்டிப்பாகப் பொருளாதாரம் சார்ந்தவையாக இல்லாதவை உட்பட, சான்-சிமோனின் கருத்துகளில் கருவடிவில் இருக்கக் காண்கிறோம். அதேவேளையில், ஃபூரியேயிடம் தற்போது நிலவும் சமுதாய நிலைமைகளைப் பற்றிய ஒரு விமர்சனத்தைக் காணுகிறோம். இந்த விமர்சனம் அசலான ஃபிரெஞ்சுப் பாணியில் அமைந்தது, நகைச்சுவை வாய்ந்தது. ஆனால், அதன் காரணமாக, எந்த வகையிலும் ஆழம் குறைந்துவிடாதது. முதலாளித்துவ வர்க்கத்தினர், புரட்சிக்கு முன்பு அவர்களுக்கு உத்வேகத்துடன் தீர்க்க தரிசனம் வழங்கியோர், புரட்சிக்குப் பிறகு அவர்களைத் துதிபாடுவோர் ஆகியோர்மீது அவர்களின் சொற்களைக் கொண்டே தாக்குதல் தொடுக்கிறார். முதலாளித்துவ உலகின் பொருளாயத, ஒழுக்கநெறி சார்ந்த அவலங்களைச் சிறிதும் இரக்கமின்றித் தோலுரித்துக் காட்டுகிறார். பகுத்தறிவு மட்டுமே ஆட்சி செலுத்தும் சமுதாயம், அனைவருக்கும் இன்ப வாழ்வை வழங்கும் நாகரிகம், வரம்பில்லா மனித மேம்பாடு ஆகியவற்றை முதலாளித்துவ உலகம் படைத்தளிக்கும் என முன்பு அதன் தத்துவ அறிஞர்கள் அளித்த பிரகாசமான வாக்குறுதிகளையும், அவர்காலத்து முதலாளித்துவச் சித்தாந்திகளின் நடைமுறைக்கு ஒவ்வாத சொல்லடுக்குளையும், தற்போதைய முதலாளித்துவ அவலங்களுக்கு நேரெதிரே நிறுத்திக் காட்டுகிறார். மிகவும் ஆரவாரமான சொல்லடுக்குகளுக்கு இணையாக, எவ்வாறு எங்கு நோக்கினும் மிகவும் பரிதாபகரமான எதார்த்தம் நிலவுகிறது என்பதைச் சுட்டிக் காட்டுகிறார். சொல்லடுக்குகளின் இந்த மிக மோசமான படுதோல்வியைக் காரசாரமான தன்னுடைய கிண்டலால் திணறடிக்கிறார். ஃபூரியே ஒரு விமர்சகர் மட்டுமன்று. அமைதி குலையாத சாந்தமான அவரின் இயல்பு, அவரை ஒரு அங்கத எழுத்தாளராகவும் [புகழ்வதுபோல் இகழ்வது அங்கதம் எனப்படும்], நிச்சயமாக எந்தக் காலத்துக்கும் தலைசிறந்த அங்கத எழுத்தாளர்களில் ஒருவராகவும் அவரை ஆக்கிவிடுகிறது. புரட்சியின் வீழ்ச்சியைத் தொடர்ந்து, தழைத்தோங்கிய ஊக வணிக மோசடிகளையும், அக்காலகட்டத்தில் ஃபிரெஞ்சு வணிகத்தில் பரவலாக நிலவிய, அதன் பண்பியல்பான, கடைக்கார மனோபாவத்தையும், அவர் சம வலிவோடும் வனப்போடும் சித்தரிக்கின்றார். பாலினங்களுக்கு இடையேயான உறவுகளின் முதலாளித்துவ வடிவத்தையும், முதலாளித்துவ சமுதாயத்தில் பெண்களின் நிலையையும் பற்றிய அவருடைய விமர்சனம் இன்னும் கைதேர்ந்த ஒன்றாகும். எந்தவொரு குறிப்பிட்ட சமுதாயத்திலும் பெண் விடுதலையின் தரமே சமுதாய விடுதலையின் தரத்தை அளவிடும் இயல்பான அளவுகோலாகும் என்று முதன்முதலில் அறிவித்தவர் ஃபூரியே ஆவார். ஆனால், ஃபூரியே, சமுதாயத்தின் வரலாறு பற்றிய அவரது கருத்தோட்டத்தில்தான் தலைசிறந்து விளங்குகிறார். இதுநாள்வரையுள்ள வரலாற்றின் போக்கினை, காட்டுமிராண்டி நிலை, நாகரிகமற்ற நிலை, தந்தைவழிச் சமூகம், நாகரிக நிலை என நான்கு பரிணாம வளர்ச்சிக் கட்டங்களாகப் பிரிக்கிறார். நாகரிக நிலை என்கிற கடைசிக் கட்டம் இன்றைய குடிமைச் சமுதாயத்தை அல்லது முதலாளித்துவ சமுதாயத்தை, அதாவது, 16-ஆம் நூற்றாண்டில் உருவான சமுதாய அமைப்பைக் குறிக்கிறது. ”நாகரிகமற்ற காலகட்டத்தில் எளிய வடிவில் நடைமுறையிலிருந்த தீயொழுக்கம் ஒவ்வொன்றையும் நாகரிகக் கட்டம், சிக்கலான, குழப்பம்மிக்க, தெளிவற்ற, வஞ்சகத் தன்மை கொண்ட வாழ்க்கை வடிவமாக உயர்த்தியுள்ளது” என்பதை நிரூபிக்கிறார். நாகரிகம், ”ஒரு நச்சு வட்டத்தில் சுற்றி வருகிறது”. தொடர்ந்து முரண்பாடுகளை மறு உற்பத்தி செய்து அவற்றைத் தீர்த்துவைக்கும் திறனின்றி, முரண்பாடுகளிலேயே இயங்குகிறது. எனவே, அது சாதிக்க விரும்புவதற்கு அல்லது சாதிக்க விரும்புவதாகப் பாசாங்கு செய்வதற்கு நேர் எதிரான நிலைமைக்கே எப்போதும் வந்தடைகிறது. எடுத்துக்காட்டாக, ”நாகரிகக் கட்டத்தில் மீமிகை வளத்திலிருந்தே வறுமை பிறக்கிறது” என்பதையும் அவர் நிரூபித்துக் காட்டுகிறார். நாம் பார்த்தவாறு, ஃபூரியே அவர்காலத்தவரான ஹெகலைப் போலவே அதே அறிவார்ந்த வழியில் இயக்கவியல் வழிமுறையைப் பயன்படுத்தும் பாங்கினைக் காண்கிறோம். அதே இயக்கவியலைப் பயன்படுத்தி, வரம்பில்லா மனித மேம்பாடு குறித்துப் பேசுவதை எதிர்த்து ஃபூரியே வாதிடுகிறார். ஒவ்வொரு வரலாற்றுக் கட்டமும் அதன் ஏறுமுகக் காலகட்டத்தையும், இறங்குமுகக் காலகட்டத்தையும் பெற்றுள்ளது என்கிறார். இந்தக் கூர்ந்த கவனிப்பை, ஒட்டுமொத்த மனித இனத்தின் எதிர்காலத்துக்கும் பயன்படுத்துகிறார். கடைசி முடிவாகப் பூமி அழிந்துபோகும் என்னும் கருத்தை இயற்கை விஞ்ஞானத்தில் எவ்வாறு கான்ட் புகுத்தினாரோ, அதேபோல ஃபூரியே மனிதகுலத்தின் இறுதி அழிவெனும் கருத்தை வரலாற்று விஞ்ஞானத்தில் புகுத்தினார். ஃபிரான்சில் புரட்சிச் சூறாவளி நாடெங்கும் சுழன்றடித்தபோது, இங்கிலாந்தில் அதைவிட அமைதியான, ஆனால் அதன் காரணமாக, பேராற்றலில் எந்த வகையிலும் குறைந்துவிடாத, ஒரு புரட்சி நடைபெற்றுக் கொண்டிருந்தது. நீராவியும், புதிய கருவித் தயாரிப்பு எந்திர சாதனங்களும் பட்டறைத் தொழிலை நவீனத் தொழில்துறையாக மாற்றிக் கொண்டிருந்தன. அதன்மூலம் முதலாளித்துவ சமுதாயத்தின் அடித்தளத்தையே அடியோடு புரட்சிகரமாக்கி வந்தன. பட்டறைத் தொழில் காலத்தில் மந்த கதியில் நடைபோட்டு வந்த வளர்ச்சி, உற்பத்தியில் மிகவும் கொந்தளிப்பான காலகட்டமாக மாறியது. சமுதாயம் பெரு முதலாளிகளாகவும் உடைமையற்ற பாட்டாளிகளாகவும் பிளவுறுவது, தொடர்ந்து அதிகரித்துச் செல்லும் வேகத்தில் நிகழ்ந்தது. இவ்விரு வர்க்கங்களுக்கும் இடையில், முன்பிருந்த நிலையான நடுத்தர வர்க்கத்துக்குப் பதிலாகக் கைவினைத் தொழிலாளர்கள், சிறு கடைக்காரர்கள் அடங்கிய ஒரு நிலையற்ற மக்கள் திரள் இடம்பெற்றது. மக்களில் மிகவும் ஊசலாட்டமான பகுதியினரான இவர்கள் ஒரு பாதுகாப்பற்ற வாழ்க்கை நடத்தினர். புதிய உற்பத்தி முறை அதன் ஏறுமுகத்தின் தொடக்க நிலையிலேதான் இன்னமும் இருந்தது. இப்போது அதுதான் இயல்பான, முறையான உற்பத்தி முறையாக இருந்தது. தற்போதைய நிலைமைகளில் சாத்தியமான ஒரேவொரு உற்பத்தி முறையாகவும் இருந்தது. எனினும், இந்த நிலையிலுங்கூட அது மிக மோசமான சமூகக் கேடுகளை உண்டாக்கி வந்தது. வசிக்க வீடில்லாத மக்கள் கூட்டம், பெரிய நகரங்களின் படுமோசமான குடியிருப்புகளில் மந்தைகளாக அடைபட்டுக் கிடந்தனர். மரபு வழியிலான அனைத்து ஒழுக்கநெறிக் கட்டுப்பாடுகளும், குடும்பத் தலைவருக்குக் கீழ்ப்படிதலும், குடும்பப் பிணைப்புகளும் தளர்ந்து போயின. மிகுதியான வேலைப்பளு, முக்கியமாகப் பெண்களுக்கும் குழந்தைகளுக்கும் அச்சுறுத்தும் அளவுக்கு இருந்தது. தொழிலாளர் வர்க்கத்தினர், நாட்டுப்புறத்திலிருந்து நகரத்துக்கும், விவசாயத்திலிருந்து நவீனத் தொழில்துறைக்கும், நிலையான வாழ்க்கை நிலைமைகளிலிருந்து நாள்தோறும் மாறுகின்ற பாதுகாப்பற்ற வாழ்க்கை நிலைமைகளுக்குமாக, முற்றிலும் புதிய நிலைமைகளுக்குள் திடீரெனத் தூக்கியெறியப்பட்டு, முழுதும் நம்பிக்கை இழந்தோராயினர். இந்தச் சூழ்நிலையில் 29 வயதான ஓர் ஆலையதிபர் சீர்திருத்தவாதியாக முன்னணிக்கு வந்தார். ஏறத்தாழ குழந்தையைப் போன்ற எளிய உன்னதப் பண்புகள் கொண்ட ஒரு மனிதர். அதேவேளையில், மனிதர்களின் பிறவித் தலைவர்கள் மிகச்சிலருள் ஒருவர். இராபர்ட் ஓவன் பொருள்முதல்வாதத் தத்துவ அறிஞர்களின் போதனையை ஏற்றுக் கொண்டவர். அதாவது, மனிதனின் பண்பியல்பு, ஒருபுறம் மரபுவழியிலும், மறுபுறம் அத்தனிநபரின் ஆயுள்காலத்தில் அதிலும் முக்கியமாக அவனுடைய வளர்ச்சிக் கட்டத்தில் நிலவுகின்ற சூழ்நிலையாலும் உருவாக்கப்படுகின்றது. அவர்சார்ந்த வர்க்கத்தினரில் மிகப்பலர் தொழில்புரட்சியில் குளறுபடியையும், குழப்பத்தையும், குழம்பிய குட்டையில் மீன்பிடித்து, குறுகிய காலத்தில் பெருஞ்செல்வம் திரட்டுவதற்கான வாய்ப்பையுமே கண்ணுற்றனர். ஓவனோ தன்னுடைய மிகவிருப்பமான கொள்கையை நடைமுறைப்படுத்தி, அதன்மூலம் குளறுபடியிலிருந்து ஒழுங்கை நிலைநாட்ட, இந்தத் தொழில்புரட்சியில் நல்வாய்ப்பு இருப்பதைக் கண்டார். ஏற்கெனவே மான்செஸ்டர் ஆலை ஒன்றில் ஐந்நூறுக்கு மேற்பட்டோரின் மேலாளராக இருந்தபோது, அவருடைய கொள்கையை வெற்றிகரமாகப் பரிசோதித்துப் பார்த்துள்ளார். [அதன்பின்] 1800-லிருந்து 1829 வரையில், ஸ்காட்லாந்தில் நியூ லானார்க் என்னும் நகரில் அமைந்த மாபெரும் பஞ்சாலையின் மேலாண்மைக் கூட்டாளியாக இருந்துகொண்டு, அதே வழிமுறைகளில், ஆனால் மேலும் அதிக சுதந்திரத்துடன் அப்பஞ்சாலையை வழிநடத்தி வெற்றி கண்டார். அவ்வெற்றி ஐரோப்பிய அளவில் அவருக்கு நன்மதிப்பைப் பெற்றுத் தந்தது. தொடக்கத்தில், மிகவும் மாறுபட்ட தன்மை கொண்ட, பெரும்பகுதியும் நம்பிக்கையற்றுப் போன மனிதர்களைக் கொண்ட ஒரு மக்கள் தொகுதியை, படிப்படியாக 2,500 பேராக வளர்ச்சி பெற்ற ஒரு மக்கள் தொகுதியை, ஓவன் ஒரு முன்மாதிரியான குடியிருப்பாக மாற்றிக் காட்டினார். அந்தக் குடியிருப்பு, குடிப்பழக்கம், போலீஸ், நீதிபதிகள், வழக்குகள், ஏழ்மையர் சட்டங்கள், அறக்கட்டளை இவைபற்றி அறிந்ததில்லை. மனிதர்கள் வாழ்வதற்கு உகந்த நிலைமைகளில் மக்களை வைத்திருப்பதன் மூலமும், இன்னும் முக்கியமாக வளர்ந்துவரும் தலைமுறையைக் கவனமாக வளர்த்து ஆளாக்குவதன் மூலமும் ஓவன் இதனைச் சாதித்தார். அவர்தான் குழந்தைப் பள்ளிகளைத் தோற்றுவித்த முன்னோடி. முதன்முதலாக நியூ லானார்க்கில் அவற்றை அறிமுகப்படுத்தினார். இரண்டு வயதில் குழந்தைகள் பள்ளிக்கு வந்தனர். மீண்டும் வீட்டுக்குத் திரும்பிச் செல்ல மனம் வராதபடி, அந்த அளவுக்கு அங்கே அவர்கள் ஆனந்தமாக இருந்தனர். ஓவனின் போட்டியாளர்கள் தங்கள் தொழிலாளர்களிடம் ஒரு நாளைக்கு 13, 14 மணிநேரம் வேலை வாங்கியபோது, நியூ லானார்க்கில் வேலைநாள் பத்தரை மணிநேரம் கொண்டதாகவே இருந்தது. ஒருமுறை பருத்திப் பற்றாக்குறையால் நான்கு மாத காலம் பஞ்சாலையில் வேலை நிறுத்தப்பட்டபோது, ஓவனின் தொழிலாளர்கள் எல்லாக் காலத்துக்கும் முழுச் சம்பளம் பெற்றனர். இவ்வளவும் இருந்தபோதும், ஆலையின் வணிக மதிப்பு இரு மடங்குக்கும் அதிகமாகப் பெருகியது. இறுதிவரை ஆலையின் உடைமையாளர்களுக்கு மிகுந்த இலாபத்தை அளித்து வந்தது. இத்தனைக்குப் பிறகும் ஓவன் மனநிறைவு அடையவில்லை. தன்னுடைய தொழிலாளர்களுக்கு அவர் பெற்றுத் தந்த வாழ்க்கை, அவர் பார்வையில், மனிதர்களுக்குத் தகுதியான வாழ்விலிருந்து வெகுதொலைவில் இருப்பதாகவே பட்டது. ”இம்மக்கள் என் தயவில் அடிமைகளாகவே இருந்தனர்.” தன்னுடைய தொழிலாளர்களுக்கு ஓவன் வழங்கியிருந்த வாழ்க்கை நிலைமைகள் ஒப்பீட்டளவில் அனுகூலமானவை என்றாலும், அவர்களின் பண்பியல்பும், அறிவுத்திறனும் அனைத்துத் திசைகளிலும் நியாயமான வளர்ச்சிபெற அனுமதிக்கும் நிலைக்கு இன்னமும் எட்டாத தொலைவிலேயே அவை இருந்தன. அவர்களுடைய வினையாற்றல்கள் அனைத்தையும் சுதந்திரமாகச் செயல்படுத்த மிகவும் குறைவான வாய்ப்புகளை வழங்கும் வாழ்க்கை நிலைமைகளே இருந்தன. ”இருந்த போதிலும், இந்த 2,500 பேரைக் கொண்ட மக்கள் தொகுதியின் உழைக்கும் பகுதி, சமுதாயத்துக்கு நாள்தோறும் உற்பத்தி செய்து வருகின்ற உண்மையான செல்வத்தின் அளவுக்கு, அரை நூற்றாண்டுக்கும் குறைவான காலத்துக்கு முன்பு உற்பத்தி செய்திட, 6,00,000 பேரைக் கொண்ட மக்கள் தொகுதியின் உழைக்கும் பகுதி தேவைப்பட்டிருக்கும். [இன்று] 2,500 பேர் நுகர்ந்த செல்வத்துக்கும், [அன்று] 6,00,000 பேர் நுகர்ந்திருக்கக்கூடிய செல்வத்துக்கும் இடையிலுள்ள வேறுபாடு, [அவ்வகையில் மீந்திருக்க வேண்டிய செல்வம்] என்ன ஆயிற்று என என்னை நானே கேட்டுக் கொண்டேன்” [என்று ஓவன் எழுதினார்]. விடை தெளிவானது. ஆலையின் உடைமையாளர்களுக்கு, அவர்கள் போட்ட மூலதனத்துக்கான 5 சதவீதத் தொகையையும், அதோடு சேர்த்து 3,00,000 பவுண்டுகளுக்கு மேற்பட்ட நிகர இலாபத்தையும் வழங்குவதற்காக இச்செல்வம் பயன்படுத்தப்பட்டுவிட்டது. நியூ லானார்க் ஆலைக்குக் கூறப்பட்ட இந்த உண்மை, இங்கிலாந்திலுள்ள அனைத்து ஆலைகளுக்கும் இன்னும் அதிக அளவுக்குப் பொருந்துவதாக இருந்தது. ”எந்திரச் சாதனங்கள், சீரற்ற முறையில் பயன்படுத்தப்பட்ட நிலையிலும், இந்தப் புதிய செல்வத்தைப் படைக்காமல் இருந்திருப்பின், நெப்போலியனுக்கு எதிராகவும், சமுதாயத்தின் பிரபுக்குலக் கோட்பாடுகளை ஆதரித்தும், ஐரோப்பாவில் நடத்தப்பட்ட யுத்ததங்களைத் தொடர்ந்து நடத்த முடிந்திருக்காது. என்றாலும், இந்தப் புதிய சக்தி உழைக்கும் வர்க்கங்களின் படைப்பாகும்.” [குறிப்பு 1.சி., பக்கம் 22]. எனவே, இந்தப் புதிய சக்தியின் பலன்கள் அவர்களுக்கே உரியனவாகும். புதிதாகத் தோற்றுவிக்கப்பட்ட பிரம்மாண்ட உற்பத்தி சக்திகள், இதுநாள்வரை தனிநபர்களைச் செழிப்பாக்கவும், சாதாரண மக்களை அடிமையாக்கவுமே பயன்படுத்தப்பட்டன. ஓவனுக்கோ அவை சமுதாயத்தின் மறுகட்டமைப்புக்கான அடித்தளங்களை நல்கின. அனைவரின் பொதுச் சொத்தாகவும், அனைவரின் பொது நன்மைக்காகச் செயல்படுத்தப்படப் போகிற சக்திகளாகவும் அமைந்தன. ஓவனுடைய கம்யூனிசம் முற்றிலும் இந்தத் தொழில்முறை அடித்தளத்தை அடிப்படையாகக் கொண்டதாகும். வணிகக் கணக்கீட்டின் விளைவு எனக் கூறலாம். இறுதிவரை, இந்த நடைமுறை சார்ந்த தன்மையை அது தொடர்ந்து மெய்ப்பித்து வந்தது. இவ்வாறு, 1823-இல் ஓவன் அயர்லாந்தில் கம்யூனிசக் குடியிருப்புகள் மூலம், [மக்களின்] இன்னல் களைவதற்கான திட்டத்தைப் பரிந்துரைத்தார். இந்தக் குடியிருப்புகளை அமைப்பதற்கான செலவு, [பராமரிப்புக்கான] ஆண்டுச் செலவினங்கள், அனேகமாக [அதிலிருந்து பெறப்படும்] வருமானம் ஆகியவை அடங்கிய முழுமையான திட்ட மதிப்பீடுகளை வகுத்திட்டார். வருங்காலத்துக்கான அவருடைய வரையறுக்கப்பட்ட திட்டத்தில், விவரங்களின் நுட்பமான வரையறுப்புகள், அப்படியொரு நடைமுறை அனுபவ அறிவுடன் கையாளப்பட்டுள்ளன. அடித்தளத் திட்டம், முன்புறக் காட்சி, பக்கவாட்டுக் காட்சி, மேலிருந்து நோக்கும் பொதுவான காட்சி என அனைத்தும் சேர்க்கப்பட்டுள்ளன. சமூகச் சீர்திருத்தத்துக்கான ஓவனின் வழிமுறையை ஏற்றுக் கொண்டால், அவர் உள்ளபடியே முன்வைத்துள்ள விவரங்களின் ஒழுங்கமைப்புக்கு எதிராக, நடைமுறைக் கண்ணோட்டத்திலிருந்து சொல்வதற்கு ஏதுமில்லை. கம்யூனிசத் திசைவழியில் ஓவனின் முன்னேற்றம் அவருடைய வாழ்க்கையில் ஒரு திருப்புமுனையாக அமைந்தது. வெறுமனே ஒரு கொடையாளியாக மட்டும் ஓவன் இருந்தவரை, அவருக்குச் செல்வமும், பாராட்டும், மதிப்பும், புகழுமே வந்து குவிந்தன. ஐரோப்பாவிலேயே மிகவும் செல்வாக்குப் பெற்ற மனிதராகத் திகழ்ந்தார். அவருடைய வர்க்கத்தைச் சேர்ந்தவர்கள் மட்டுமின்றி, அரசியல் வல்லுநர்களும், பிரபுக்களும் அவரின் கருத்துகளை ஆமோதித்து ஆங்கீகரித்தனர். ஆனால், அவர் தம்முடைய கம்யூனிசக் கொள்கைகளை முன்வைத்தபோது, நிலைமை முற்றிலும் வேறானது. முக்கியமாகச் சமூகச் சீர்திருத்தத்துக்கான பாதையைத் தடுக்கும் மூன்று பெரும் தடைகள் அவருக்குத் தென்பட்டன: தனியார் சொத்துடைமை, மதம், திருமணத்தின் தற்போதைய வடிவம். இவற்றின்மீது தாக்குதல் தொடுத்தால் தாம் எவற்றையெல்லாம் எதிர்கொள்ள நேரிடும் என ஓவன் அறிந்து வைத்திருந்தார். சட்டப் பாதுகாப்பின்மை, அதிகாரபூர்வ சமுதாயத்திலிருந்து ஒதுக்கப்படுதல், தம்முடைய முழுமையான சமூக அந்தஸ்தையே இழத்தல் ஆகியவற்றை அவர் எதிர்கொள்ள வேண்டும். ஆனால் விளைவுகள் பற்றிய அச்சமின்றி அவற்றின்மீது தாக்குதல் தொடுப்பதிலிருந்து இவற்றுள் எதுவும் அவரைத் தடுத்து நிறுத்திவிடவில்லை. [இவ்வாறுதான் நடக்குமென] அவர் முன்னறிந்தபடியே நிகழ்ந்தது. பத்திரிகைகளில் அவருக்கு எதிரான மௌனச் சதியுடன் கூடவே, அதிகாரபூர்வச் சமுதாயத்திலிருந்து விலக்கி வைக்கப்பட்டார். தம் செல்வம் அனைத்தையும் பலியிட்டு அமெரிக்காவில் அவர் நடத்திய வெற்றிபெறாத கம்யூனிசப் பரிசோதனைகளால் தம்முடைய செல்வத்தையெல்லாம் இழந்து நொடித்துப் போனார். நேரடியாகத் தொழிலாளி வர்க்கத்திடம் வந்து சேர்ந்தார். தொடர்ந்து 30 ஆண்டுகள் அவர்களிடையே பணியாற்றினார். [அக்காலகட்டத்தில்] இங்கிலாந்தில் தொழிலாளர்கள் சார்பிலான ஒவ்வொரு சமூக இயக்கமும், ஒவ்வொரு மெய்யான முன்னேற்றமும் இராபர்ட் ஓவனின் பெயருடன் தன்னை இணைத்துக் கொண்டுள்ளன. தொழில்கூடங்களில் பெண்கள், குழந்தைகளின் வேலைநேரத்துக்கு வரம்பு விதித்த முதலாவது சட்டத்தை[37], ஐந்து ஆண்டுகள் போராட்டத்துக்குப்பின், 1819-இல் நிர்ப்பந்தம் கொடுத்து. நிறைவேறச் செய்தார். இங்கிலாந்தின் அனைத்துத் தொழிற் சங்கங்களும் ஒரே மாபெரும் தொழிற்சங்க கூட்டமைப்பாக இணைந்து நடத்திய முதலாவது காங்கிரசின் தலைவராக இருந்தார்[38]. சமுதாயத்தின் முழுமையான கம்யூனிசவழி அமைப்புமுறைக்குரிய இடைக்கால நடவடிக்கைகளாக, ஒருபுறம் சில்லறை வணிகத்துக்கும் உற்பத்திக்குமாகக் கூட்டுறவுக் கழகங்களை ஓவன் அறிமுகப்படுத்தினார். அக்காலகட்டம் முதலாக, குறைந்தது அவை வியாபாரிகளும் ஆலையதிபர்களும் சமூக ரீதியாகச் சிறிதும் தேவையற்றவர்கள் என்பதற்கான நடைமுறை நிரூபணத்தை வழங்கின. மறுபுறம், தொழிலாளர்களின் உற்பத்திப் பொருள்களை உழைப்பு-நோட்டுகளுக்குப் பரிவர்த்தனை செய்துகொள்ள உழைப்புக் கடைவீதிகளை[39] அவர் அறிமுகப்படுத்தினார். இந்த உழைப்பு-நோட்டுகளின் அலகு ஒரு மணிநேர வேலை ஆகும். இந்த நிறுவனங்களின் தோல்வி நிச்சயமாகத் தவிர்க்கமுடியாத ஒன்று என்றாலும், மிகவும் பிந்தைய ஒரு காலகட்டத்தில் புரூதோனின் (Proudhon) பரிவர்த்தனை வங்கி[40] அமைக்கப்படுவதற்கு இவை முழு அளவில் முன்னோடியாக விளங்கின. [புரூதோனின் வங்கியைப்போல] இவை சமூகக் கேடுகள் அனைத்துக்கும் சஞ்சீவி மருந்தெனக் கூறிக் கொள்ளவில்லை. ஆனால் சமுதாயத்தை மேலும் தீவிரமாக மாற்றியமைப்பதற்கான முதலாவது முயற்சி மட்டுமே. அந்த வகையில், ஓவனின் நிறுவனங்கள் புரூதோனின் வங்கியிலிருந்து முற்றிலும் வேறுபட்டு விளங்கின. கற்பனாவாதிகளின் சிந்தனை முறை 19-ஆம் நூற்றாண்டின் சோஷலிசக் கருத்துக்களின் மீது நீண்ட காலத்துக்கு ஆளுமை செலுத்தி வந்தது. அவற்றுள் சிலவற்றின் மீது இன்னமும் ஆளுமை செலுத்தி வருகிறது. மிக அண்மைக் காலம்வரை ஃபிரெஞ்சு, ஆங்கில சோஷலிஸ்டுகள் அனைவரும் இவ்வகைச் சிந்தனை முறைக்கு வழிபாடு செய்துவந்தனர். வைட்லிங்கின் (Weitling) சிந்தனை உட்பட, முற்பட்ட ஜெர்மன் கம்யூனிசம் இதே சிந்தனை மரபைச் சேர்ந்ததுதான். இவர்கள் அனைவருக்கும் சோஷலிசம் என்பது முற்றான உண்மை (absolute truth), பகுத்தறிவு, நீதி ஆகியவற்றின் வெளிப்பாடாகும். சோஷலிசம் தன் சொந்த சக்தியின் சிறப்புத் தன்மையாலேயே அனைத்துலகையும் வெற்றிகொள்ள அதனைக் கண்டுபிடித்துச் சொன்னாலே போதும். முற்றான உண்மை என்ற வகையில் அது காலம், இடம், மனிதனுடைய வரலாற்று ரீதியான வளர்ச்சி ஆகியவற்றைச் சார்ந்திருக்கவில்லை. எப்போது, எங்கே அது கண்டுபிடிக்கப்படுகிறது என்பது வெறும் தற்செயல் நிகழ்ச்சியே ஆகும். இவ்வளவு இருந்தும்கூட முற்றான உண்மை, பகுத்தறிவு, நீதி ஆகியவை வெவ்வேறு சிந்தனை மரபுகள் ஒவ்வொன்றின் நிறுவனருக்கும் வெவ்வேறு வகையினதாகவே இருக்கின்றன. ஒவ்வொருவருடைய விசேஷ வகைப்பட்ட முற்றான உண்மை, பகுத்தறிவு, நீதி ஆகியவை மீண்டும், அவருடைய அகவயப் புரிதல், அவருடைய வாழ்க்கை நிலைமைகள், அவருடைய அறிவின் ஆழம், அவருடைய மதிநுட்பப் பயிற்சி ஆகியவற்றால் தாக்கம் பெறுகின்றன. இந்தக் காரணத்தால், இந்த முற்றான உண்மைகள் [தமக்குள் பொதுக் கூறுகள் எதுவுமின்றி] ஒன்றையொன்று பரஸ்பரம் விலக்கி வைப்பதைத் தவிர வேறு எந்த முடிவையும் வந்தடைவது சாத்தியமன்று. எனவே, இதிலிருந்து ஒருவகையான கதம்பவாத, சராசரி சோஷலிசத்தைத் தவிர வேறெதுவும் தோன்ற வழியில்லை. உண்மையில் பார்க்கப் போனால், இத்தகைய ஒரு சோஷலிசம்தான் ஃபிரான்சிலும் இங்கிலாந்திலும் மிகப் பெரும்பாலான சோஷலிஸ்டுத் தொழிலாளர்களின் உள்ளங்களை இன்றைய நாள்வரை ஆதிக்கம் செலுத்தி வருகிறது. எனவே, இது, மிகப் பன்முகக் கருத்துச் சாயல்களுக்கும் இடம்தரும் குழப்பமூட்டும் ஒரு கதம்பக் கூட்டு; வேறுபட்ட குழுக்களின் நிறுவனர்களால் வழங்கப்பட்ட, குறைந்தபட்ச எதிர்ப்பைத் தூண்டும்படியான அத்தகு விமர்சன அறிக்கைகள், பொருளாதாரக் கொள்கைகள், வருங்காலச் சமுதாயம் குறித்த சித்திரங்கள் ஆகியவற்றின் குழப்பமூட்டும் ஒரு கதம்பக் கூட்டு; [பல்வேறு சிந்தனைகளில் அடங்கியிருந்த] தனிப்பட்ட உள்ளடக்கக் கூறுகளின் மிகத் தெளிவான கூர்முனைகள், நீரோடையில் உருண்டு மழுங்கிய கூழாங்கற்களைப் போல, விவாத நீரோட்டத்தில் மழுங்கடிக்கப்பட்டு, மிக எளிதில் கலந்து உருவாக்கப்பட்ட குழப்பமூட்டும் ஒரு கதம்பக் கூட்டு. சோஷலிசத்தை ஒரு விஞ்ஞானமாக்க, முதலில் அதை [கற்பனை அல்லாத] ஓர் உண்மையான அடித்தளத்தின் மீது இருத்த வேண்டியிருந்தது. (அத்தியாயம்-1 முற்றும்) அடுத்த பகுதி: அத்தியாயம்-2: [இயக்கவியலும் வரலாற்றுப் பொருள்முதல்வாதமும்] முந்தைய பகுதி: ஃபிரெடெரிக் ஏங்கெல்ஸ் 1892-ஆம் ஆண்டு ஆங்கிலப் பதிப்புக்கு எழுதிய சிறப்பு முன்னுரை அடிக்குறிப்புகள் [அடிக்குறிப்பைப் படித்து முடித்தபின், அடிக்குறிப்பு எண்மீது சொடுக்கி, நூலின் உரைப்பகுதியை விட்ட இடத்திலிருந்து தொடர்ந்து படிக்கலாம்.] [26] உலகம் தலையால் நின்ற காலம்: பிரெஞ்சுப் புரட்சி பற்றிய அந்த வாசகம் வருமாறு: ”உரிமை என்னும் சட்டத்தின் கருத்துருவான சிந்தனை, திடுமென தன்னை வெளிக்காட்டிக் கொண்டது. உரிமையின்மை எனும் பழைய கட்டுமானத்தால் இதை எதிர்த்து நிற்க முடியவில்லை. எனவே உரிமை என்னும் இந்தக் கருத்தோட்டத்தின்படி இப்போது ஓர் அரசியலமைப்புச் சட்டம் நிறுவப்பட்டிருக்கிறது, இனி அனைத்தும் இதையே அடிப்படையாகக் கொள்ள வேண்டும். அண்டத்தில் சூரியனை மையமாகக் கொண்டு கிரகங்கள் சுற்றிவரும் காலம்தொட்டு, மனிதன் தன் தலையின் மீது, அதாவது எண்ணத்தின் மீது நின்று, அந்தப் படிமத்துக்கு ஏற்ப எதார்த்தத்தைக் கட்டியமைக்கும் ஒரு காட்சியினை இதற்குமுன் எப்போதும் கண்டதே இல்லை. அனக்சாகோரஸ், Nous அதாவது பகுத்தறிவே உலகை ஆளுகிறது என்று முதன்முதலில் கூறினார். ஆனால், இப்போது முதன்முறையாக மனிதன், மன ரீதியான எதார்த்தத்தை எண்ணமே ஆள வேண்டும் என்பதை ஏற்றுக்கொண்டு விட்டான். இது ஓர் உன்னதமான அறிவு விடியலாகத் திகழ்ந்தது. சிந்திக்கத் தெரிந்த அனைவரும் இந்தப் புனித நாளைக் கொண்டாடுவதில் பங்கெடுத்துக் கொண்டுள்ளனர். ஒரு பெருமித உணர்வு அந்நாட்களில் மனிதர்களை ஆட்கொண்டது. உலகத்தோடு தெய்வீகக் கோட்பாட்டின் இணக்கம் தற்போது ஏற்பட்டுவிட்டது போன்று, பகுத்தறிவின் உற்சாகம் உலகமெங்கும் வியாபித்து நின்றது” (ஹெகல், வரலாற்றின் தத்துவம், 1840, பக்கம் 535). – காலஞ்சென்ற பேராசிரியர் ஹெகலின், சீர்குலைவு உண்டாக்கும், பொது அபாயம் விளைவிக்கும் இத்தகைய போதனைகளுக்கு எதிராக, சோஷலிஸ்டு – எதிர்ப்புச் சட்டத்தை உடனே செயல்படச் செய்வதற்கு இதுதான் சரியான தருணம் அல்லவா? [ஏங்கெல்ஸ் எழுதிய குறிப்பு]. [27] ரூசோவின் சமூக ஒப்பந்தம்: ரூசோவின் தத்துவப்படி, ஆதியில் சமத்துவமாய் வாழ்ந்த மக்களிடையே, தனியார் சொத்துரிமை தோன்றியபின் ஏற்ற தாழ்வுகள் உருவாயின. அதன்பின் சமுதாய ஒப்பந்த அடிப்படையில் அரசுக்கு மாறினர். அரசியல் ஏற்ற தாழ்வு வளரவே, சமுதாய ஒப்பந்தம் மீறப்பட்டு, உரிமையற்ற நிலை தலைதூக்கியது. ஒரு புதிய சமுதாய ஒப்பந்த அடிப்படையில், சிந்தனையின் ஆட்சிக்கு உகந்த ஓர் அரசை நிறுவுவதே இந்த நிலைக்கு மாற்று ஆகும். [28] அனாபாப்டிஸ்டுகள்: 16-ஆம் நூற்றாண்டில் ஜெர்மனியிலும், சுவிட்சர்லாந்திலும் தோன்றிய சமயப் பிரிவினர். குழந்தைப்பருவத்தில் ஞானஸ்நானம் பெற்றவர்கள் அறிவு வளர்ச்சி பெற்ற பிறகு மறுபடியும் ஞானஸ்நானம் செய்து கொள்ள வேண்டும் என்று கூறியவர்கள். இவர்களில் பெரும்பாலோர் விவசாயிகள், கைவினைஞர்கள், சிறு வணிகர்கள் ஆவர். 1524-25 ஆண்டுகளில் நடைபெற்ற விவசாயிகள் யுத்தத்தில் தாமஸ் முன்ஸேர் தலைமையில் போராடினர். [29] சமன்வாதிகள்: 17-ஆம் நூற்றாண்டின் ஆங்கில முதலாளித்துவப் புரட்சியில் தீவிர இடதுசாரிப் போக்கின் பிரதிநிதிகள். நகர்ப்புற, நாட்டுப்புற மக்களில் ஏழைப் பகுதியினரின் நலன்களை வெளியிட்டனர். தனியார் நிலவுடைமை ஒழிக்கப்பட வேண்டும் என்பது இவர்கள் கருத்து. புராதனச் சமத்துவக் கம்யூனிசக் கருத்துகளைப் பிரசாரம் செய்தனர். பொது நிலங்களைக் கூட்டாக உழுது பயிரிடுவதன் மூலம் நடைமுறையில் இக்கருத்துகளைச் செயல்படுத்த முயன்றனர். [30] கற்பனாவாதச் சித்திரங்கள்: கற்பனாவாதக் கம்யூனிசத்தை எடுத்துரைத்தவர்களின் நூல்களான, தாமஸ் மோரின் உத்தோப்பியா (1516), தாம்மசா கம்பனேல்லாவின் சூரிய நகரம் (1623) ஆகியவற்றை ஏங்கெல்ஸ் இங்கு குறிப்பிடுகிறார். [31] பயங்கர ஆட்சி: ஜாக்கொபின்வாதிகளின் புரட்சிகர ஜனநாயகச் சர்வாதிகாரம் நடைபெற்ற காலம் (1793 ஜுனிலிருந்து 1794 ஜுலை வரை). அப்போது பெரு முதலாளித்துவ அரசியல் பிரிவினரான ஜிரோண்டிஸ்டுகளும் முடியாட்சிவாதிகளும் தொடுத்த எதிர்ப்புரட்சிப் பயங்கரத்துக்கு ஜாக்கொபின்வாதிகள் புரட்சிகர பயங்கரத்தின் மூலம் எதிரடி கொடுத்தனர். [32] நெறியாளர் குழு: நெறியாளர் ஐவர் அடங்கிய குழு. ஆண்டுக்கு ஒருவர் வீதம் இவர்கள் மறுதேர்வு செய்யப்பட்டனர். 1794-இல் ஜாக்கொபின்வாதிகளின் புரட்சிகர சர்வாதிகாரம் வீழ்த்தப்பட்ட பின் 1795-ஆம் ஆண்டு அரசியலமைப்புச் சட்டப்படி இந்த நெறியாளர் குழு ஃபிரன்சின் செயலாண்மை அதிகாரத்தை ஏற்றது. ஜனநாயக சக்திகளுக்கு எதிரான பயங்கர ஆட்சியை ஆதரித்தது. பெரு முதலாளிகளின் நலன்களுக்காகச் செயல்பட்டது. 1799-இல் போனபாட்டிஸ்டுகள் இவர்களின் ஆட்சியைக் கவிழ்த்தனர். [33]] சகோதரத்துவம்: 18-ஆம் நூற்றாண்டின் இறுதியில் நடைபெற்ற ஃபிரெஞ்சு முதலாளித்துவப் புரட்சியின் முழக்கமான சுதந்திரம், சமத்துவம், சகோதரத்துவம் என்பதை ஏங்கெல்ஸ் இங்கு குறிப்பிடுகிறார். [34] புதிய லானார்க்: ஸ்காட்லாந்து நகராகிய லானார்க்குக்கு அருகே 1784-இல் நிறுவப்பட்ட பருத்தி ஆலையும் கிராமமும். [35] நூறுநாள் போர்: பிரான்சுக்கு எதிரான ஆறாவது நேசக்கூட்டைச் சேர்ந்த ருஷ்யா, ஆஸ்திரியா, இங்கிலாந்து, பிரஷ்யா, முதலியவை நாடுகளின் சேனைகள் 1814 மார்ச் 31-இல் பாரிஸ் நகருக்குள் புகுந்தன. முதலாவது நெப்போலியனின் பேரரசு வீழ்ந்தது. நெப்போலியன் முடியிழந்து, எல்பாத் தீவுக்குக் கடத்தப்பட்டார். ஃபிரான்சில் பூர்போன் முடியரசு மீண்டும் ஏற்பட்டது. எல்பாத் தீவுக்குக் கடத்தப்பட்ட முதலாவது நெப்போலியன் 1815 மார்ச் 20-இல் பாரிசுக்குத் திரும்பியதைத் தொடர்ந்து அவருடைய பேரரசு மீண்டும் உயிர் பெற்றது. அன்று முதல் 1815 ஜுன் 22-இல் இரண்டாவது தடவை அவர் முடிதுறந்தது வரை நூறு நாட்கள் நடைபெற்ற போர் நூறுநாள் போர் எனப் பெயர்பெற்றது. [36] வாட்டர்லூ வெற்றி: வாட்டர்லூவில் (பெல்ஜியம்) 1815 ஜுன் 18-இல் முதலாவது நெப்போலியனுடைய படை, வெல்லிங்டனின் தலைமையிருந்த கூட்டு ஆங்கில-டச்சுப் படைகளாலும் புளூஹர் தலைமை தாங்கிய பிரஷ்யப் படையாலும் தோற்கடிக்கப்பட்டது. இந்தப் போர் 1815-ஆம் ஆண்டுப் போர் நிகழ்ச்சிகளில் தீர்மானகரமான பங்காற்றியது. அது ஃபிரான்சுக்கு எதிரான ஏழாவது கூட்டணிக்கு (இங்கிலாந்து, ருஷ்யா, ஆஸ்திரியா, பிரஷ்யா, ஸ்வீடன், ஸ்பெயின் முதலிய நாடுகளின் கூட்டு) முழு வெற்றிக்கும், முதலாவது நெப்போலியனுடைய பேரரசின் தகர்வுக்கும் காரணம் ஆயிற்று. [37] குழந்தைகளின் வேலைநேரம்: ஓவனின் முன்முயற்சியால் 1815 ஜூனில் நாடாளுமன்றத்தில் குழந்தைத் தொழிலாளர்கள் பற்றிய ஒரு மசோதா தாக்கல் செய்யப்பட்டது. ஆனால் அது 1819 ஜூலையில்தான் வெட்டிக் குறுக்கப்பட்ட வடிவில் சட்டமாக நிறவேற்றப்பட்டது. பஞ்சாலைகளில் 9 வயதுக்கு உட்பட்ட குழந்தைகளை வேலைக்கு வைத்துக் கொள்ள இச்சட்டம் தடை விதித்தது. 18 வயத்துக்கு உட்பட்டோரின் வேலை நேரம் ஒரு நாளைக்கு 12 மணி நேரம் என வரம்பு விதித்தது. காலை உணவுக்கும் மதிய உணவுக்கும் ஒன்றரை மணிநேரம் இரண்டு இடைவேளைகள் விடவேண்டும் என்றது. [38] தொழிற்சங்கக் கூட்டமைப்பு: 1833 அக்டோபரில் லண்டனில், கூட்டுறவுக் கழகங்கள், தொழிற்சங்கங்களின் காங்கிரஸ் நடைபெற்றது. ஓவன் இதற்கு தலைமை வகித்தார். இதில், இங்கிலாந்து, அயர்லாந்து தேசியக் கூட்டுத் தொழிற்சங்கம் நிறுவப்பட்டது. இத் தொழிற்சங்கம் உற்பத்தி நிர்வாகத்தைத் தானே ஏற்றுச் சமாதான வழிகளில் சமுதாயத்தை முற்றிலும் மாற்றியமைக்க வேண்டுமென முடிவு செய்யப்பட்டது. முதலாளித்துவ சமூகமும் அரசும் கடுமையாக எதிர்த்ததால் 1834 ஆகஸ்டில் இந்த நிறுவனம் சிதைந்துவிட்டது. [39] உழைப்புக் கடைவீதி: இங்கிலாந்தின் பல நகரங்களில் தொழிலாளர்களின் கூட்டுறவுக் கழகங்கள் ஏற்படுத்திய நியாய உழைப்புப் பரிவர்த்தனைச் சந்தைகளை (Equitable Labour Exchange Bazaars) ஏங்கெல்ஸ் இங்கு குறிப்பிடுகிறார். முதலாவது சந்தையை 1832-இல் ஓவன் நிறுவினார். முதலாளித்துவப் பண்டப் பொருளாதாரச் சூழ்நிலையில் பணம் இல்லாமல் பரிவர்த்தனை செய்துகொள்ளும் இம்முயற்சி வெகுவிரைவில் தோல்வியடைந்தது. [40] பரிவர்த்தனை வங்கி: 1848 – 49 ஆண்டுகளில் நடைபெற்ற புரட்சியின்போது புரூதோன் பரிவர்த்தனை வங்கியை அமைக்க முயன்றார். அவருடைய மக்கள் வங்கி 1849 ஜனவரி 31-இல் பாரிசில் அமைக்கப்பட்டது. முறையாக செயல்படத் தொடங்கும் முன்னரே, அது தோல்வியடைந்து ஏப்ரல் தொடக்கத்திலேயே மூடப்பட்டது. (அத்தியாயம்-1 அடிக்குறிப்புகள் முற்றும்) அடுத்த பகுதி: அத்தியாயம்-2: [இயக்கவியலும் வரலாற்றுப் பொருள்முதல்வாதமும்] முந்தைய பகுதி: ஃபிரெடெரிக் ஏங்கெல்ஸ் 1892-ஆம் ஆண்டு ஆங்கிலப் பதிப்புக்கு எழுதிய சிறப்பு முன்னுரை


source: fineweb

text: பெளத்தத்திற்கு சில பெளத்த பிக்குகளால் ஆபத்து ஏற்பட்டுள்ளதாகவும் இத்தகைய துறவிகளிடமிருந்து பெளத்த மதத்தை காப்பாற்றுங்கள் என்று சிங்கள பெளத்த மத, அரசியல் தலைவர்களை தான் கோரியுள்ளதாக என அமைச்சர் மனோ கணேசன் தெரிவித்துள்ளார். இது தொடர்பில் அமைச்சர் மனோ கணேசன் மேலும் கூறியுள்ளதாவது, கேவலமான வார்த்தைகளை பயன்படுத்தி இனவாதத்தை கக்கும், மதத்தை பயன்படுத்தி தமிழ், முஸ்லிம் மக்களை பயமுறுத்தும் ஒருசில பெளத்த துறவிகளுக்கு எதிராக வழக்கு தொடர வேண்டும், சட்ட நடவடிக்கை எடுக்க வேண்டும் என என்னிடம் பெருந்தொகையான தமிழ், முஸ்லிம் மக்கள் கோரியுள்ளனர்.அதை நான் கவனத்தில் எடுத்துள்ளேன்.மட்டக்களப்பில் ஒரு விஹாராதிபதி எழுப்பிய காட்டுக்கூச்சலை கண்டும், இரத்மலானையில் ஒரு விஹாராதிபதி, அங்கு வாழும் ஒரு தமிழ் குடும்பத்துக்கு எதிராக இனவாதம் பேசி வன்முறையை தூண்டிவிட்டதையும், அறிந்தும் நான் அதிர்ச்சியடைந்தேன் இவை தொடர்பில் இன்று அமைச்சரவையிலும் குரல் எழுப்பவுள்ளேன். இந்த மோசமான நிலைமைகள் தொடர்பில் பதில்களை தர ஜனாதிபதியும், பிரதமரும் கடமைப்பட்டுள்ளார்கள் எனவும் மேலும் தெரிவித்தார். பௌத்த பிக்குகளால் பௌத்த மதத்திற்கு பாரிய ஆபத்து Reviewed by Madawala News on 11/15/2016 10:54:00 AM Rating: 5


உலக அளவில் கொரோனாவுக்கு நேற்று ஒரே நாளில் 2791 பேர் பலி.. ஸ்பெயின் முதலிடம்.. டாப் நாடுகள் விவரம் | Worldwide Total COVID-19 Yesterday's total death toll 2791 , countrywide details - Tamil Oneindia | Updated: Friday, March 27, 2020, 18:15 [IST] லண்டன்: உலக அளவில் கோவிட் -19 என்ற கொரோனா வைரஸ் தொற்றால் இதுவரை 24,089 பேர் உயிரிழந்துள்ளனர். நேற்று ஒரே நாளில் 2791 பேர் உயிரிழந்தனர். இன்று காலைக்குள் 24089 ஆக அதிகரித்துவிட்டது. உலகிலேயே நேற்று மிக அதிகபட்சமாக ஸ்பெயினில் 718 பேர் உயிரிழந்துள்ளனர். கொரோனா: உலக அளவில் அமெரிக்காவில்தான் அதிக பாதிப்பு உலகம் முழுவதும் கோவிட் 19 என்ற கொரோனா வைரஸ் பேரழிவை ஏற்படுத்தி வருகிறது. இன்று காலை நிலவரப்படி 5,32,909 பேர் இந்த ஆட்கொல்லி நோயால் பாதிக்கப்பட்டனர். இதில் 24,090 பேர் உயிரிழந்துள்ளனர். அதேநேரம் 1,24,349 பேர் குணமாகி உள்ளனர். இந்நிலையில் கொரோனா வைரஸ் தொற்று அமெரிக்காவில் படுவேகமாக அதிகரித்து வருகிறது. சீனா , இத்தாலி, ஸ்பெயின் உள்ளிட்ட நாடுகளை எல்லாம் பின்னுக்குத்தள்ளி அமெரிக்கா 82757 பேருடன் முதலிடத்தை பிடித்துள்ளது எனினும் உயிரிழப்பு என்பது அங்கு மிககுறைந்த அளவில் ஏற்பட்டுள்ளது. இதுவரை அங்கு 1194 பேர் இறந்துள்ளனர். இரண்டாவது இடத்தில் உள்ள சீனாவில் 81299 பேர் பாதிக்கப்பட்ட நிலையில் 3287 பேர் இறந்தனர். மூன்றாவது இடத்தில் உள்ள இத்தாலியில் 80595 பேர் பாதிக்கப்பட்ட நிலையில் 8215 பேர் இறந்துள்ளனர். 4வது இடத்தில் உள்ள ஸ்பெயினில் 56347 பேர் இதுவரை பாதிக்கப்பட்டுள்ளனர், 4154 பேர் இறந்துள்ளனர் இந்த நான்கு நாடுகளில் மட்டும்3லட்சத்துக்கும் அதிகமான மக்கள் கொரோனா வைரஸ் தொற்றால் பாதிக்கப்பட்டுள்ளனர். ஸ்பெயினில் 718 பேர் பலி இந்நிலையில் உலக அளவில் கொரோனா வைரஸ் தொற்றால் நேற்று ஒரே நாளில் 2791 பேர் உயிரிழந்துள்ளனர். அதிகபட்சமாக ஸ்பெயினில் 718 பேர் உயிரிழந்தனர். இத்தாலியில் 712 பேர் உயிரிழந்தனர். பிரான்சில் நேற்று 365 பேர் உயிரிழந்தனர். அமெரிக்காவில் நேற்று 268 பேர் உயிரிழந்தனர். ஈரானில் 157 பேரும், இங்கிலாந்தில் 115 பேரும், நெதர்லாந்தில் 78 பேரும் இறந்தனர். இந்தியாவில் 8 பேர் பலி இதேபோல் ஜெர்மனியில் நேற்று 61 பேரும், பெல்ஜியத்தில் 42 பேரும், சுவிட்சர்லாந்தில் 39 பேரும், இந்தோனேசியாவில் 20 பேரும், ஆஸ்திரியாவில் 18 பேரும், பிரேசில் நாட்டில் 18 பேரும், போர்ச்சுகல் நாட்டில் 17 பேரும், துருக்கியில் 16 பேரும், சுவீடனில் 15 பேரும், அயர்லாந்து நாட்டில் 10 பேரும் இறந்தனர். நேற்று இந்தியாவில் ஒரே நாளில் 8 பேர் இறந்தனர். மக்களுக்கு மருத்துவர்கள் எச்சரிக்கை கொரோனா வைரஸ் நோய்க்கு இதுவரை எந்த மருந்தும் கண்டுபிடிக்கப்படாத நிலையில் வயதானவர்கள், உடலில் ஏற்கனவே பாதிப்பு உள்ளவர்களுக்கு இந்த கொரோனா வைரஸ் எமனாக உள்ளதால் மக்கள் வீடுகளை விட்டு வெளியே வர வேண்டாம் என எச்சரிக்கை விடுக்கப்பட்டுள்ளது. இந்தியாவில் கொரோனா வைரஸ் தொற்று சமூக தொற்றாக மாறவில்லை. இதனால் சமூக தொற்றாக மாறாமல் தடுப்பதற்காக மத்திய அரசு நாடு முழுவதும் 21 நாட்கள் ஊரடங்கு பிறப்பித்துள்ளது. இந்த ஊரடங்கை கடைபிடித்து 21 நாட்கள் வீட்டிலேயே இருந்தால் இந்தியாவே காப்பாற்றப்படும் என்பதால் மக்களிடையே விழிப்புணர்வை ஏற்படுத்த அரசு முயன்று வருகிறது. மக்கள் அரசின் உத்தரவை கடைபிடிக்காவிட்டால் அமெரிக்கா, இத்தாலி நிலைமை இந்தியாவுக்கும் ஏற்படும் என மருத்துவ ஆய்வாளர்கள் எச்சரிக்கிறார்கள். coronavirus india usa கொரோனா வைரஸ் இந்தியா அமெரிக்கா Worldwide Total COVID-19 deaths till yesterday 24,073 night, Yesterday's total death toll 2791. countrywide details


இன்று கிபெரெ டீசல் விலை லிட்டர் ரூ.70.62/Ltr [6 ஜூன், 2020] முகப்பு » கிபெரெ டீசல் விலை கிபெரெ-ல் (நாகாலாந்து) இன்றைய டீசல் விலை ரூ.70.62 /Ltr ஆக உள்ளது. கடைசியாக கிபெரெ-ல் டீசல் விலை ஜூன் 6, 2020-ல் மாற்றம் செய்யப்பட்டு, ரூ.+0 விலையேற்றம் கண்டுள்ளது. கிபெரெ-ல் தினசரி டீசல் விலை விபரத்தை டிரைவ்ஸ்பார்க் தளம் வழங்குகிறது. நாகாலாந்து மாநில வரி உட்பட டீசல் விலை விபரம் கொடுக்கப்பட்டு இருக்கிறது. கடந்த 10 நாட்களில் கிபெரெ டீசல் விலை 06 ஜூன், 2020 ₹ 70.62 /Ltr ₹ 0.00 05 ஜூன், 2020 ₹ 70.62 /Ltr ₹ 0.00 04 ஜூன், 2020 ₹ 70.62 /Ltr ₹ 0.00 03 ஜூன், 2020 ₹ 70.62 /Ltr ₹ 0.00 02 ஜூன், 2020 ₹ 70.62 /Ltr ₹ 0.00 01 ஜூன், 2020 ₹ 70.62 /Ltr ₹ 0.00 31 மே, 2020 ₹ 70.62 /Ltr ₹ 0.00 30 மே, 2020 ₹ 70.62 /Ltr ₹ 0.00 29 மே, 2020 ₹ 70.62 /Ltr ₹ 0.00 28 மே, 2020 ₹ 70.62 /Ltr ₹ 0.00 கிபெரெ டீசல் விலை வரலாறு ஜூன் உச்சபட்ச விலை ₹79.37 ஜூன் 05 ஜூன் குறைந்தபட்ச விலை ₹ 70.62 ஜூன் 05 திங்கள், ஜூன் 1, 2020 ₹70.62 வெள்ளி, ஜூன் 5, 2020 ₹79.37 மே குறைந்தபட்ச விலை ₹ 70.62 மே 31 வெள்ளி, மே 1, 2020 ₹70.62 ஏப்ரல் குறைந்தபட்ச விலை ₹ 65.48 ஏப்ரல் 28 ஒட்டுமொத்த விலை வித்தியாசம் ₹13.89 மார்ச் உச்சபட்ச விலை ₹75.50 மார்ச் 01 பிப்ரவரி உச்சபட்ச விலை ₹75.78 பிப்ரவரி 26 பிப்ரவரி குறைந்தபட்ச விலை ₹ 64.79 பிப்ரவரி 15 ஞாயிறு, பிப்ரவரி 2, 2020 ₹66.01 சனி, பிப்ரவரி 29, 2020 ₹75.66 ஜனவரி உச்சபட்ச விலை ₹76.17 ஜனவரி 11 ஜனவரி குறைந்தபட்ச விலை ₹ 66.20 ஜனவரி 31 திங்கள், ஜனவரி 6, 2020 ₹68.47


source: wikipedia

text: செங்குருதியணு அல்லது இரத்தச் சிவப்பணு (Erythrocytes or Red blood cell) (இலங்கை வழக்கு: செங்குருதிக் கலம் அல்லது செங்குருதிச் சிறுதுணிக்கை) முதுகெலும்புடைய விலங்குகளின் குருதியில் உள்ள உயிரணுக்களில் அதிக எண்ணிக்கையில் உள்ளனவாகும். இவையே இவ் விலங்குகளில் ஆக்சிசனை நுரையீரலிலிருந்து இழையங்களுக்கு எடுத்துச் செல்கின்றன. பிற்பாடு, இழையங்களிலிருந்து வெளியிடப்படும் கரியமில வாயுவையும் நுரையீரலுக்கு எடுத்துச் செல்கின்றன. இப்பணியில் உதவுவது இவற்றிலுள்ள ஹீமோகுளோபின் என்ற புரதமாகும். இவை வட்ட வடிவில் இருபுறமும் குழிந்த செல்கள் இச்செல்களில் உட் கரு இல்லை. ஆண்களின் இரத்தத்தில் ஒவ்வொரு கன மில்லிமீட்டர் இரத்தத்திலும் ஏறக்குறைய 5.2 மில்லியன் சிவப்பணுக்கள் உண்டு. (அளவீடு 4.2-5.8 மில்லியன்) பெண்களின் இரத்தத்தில் ஒரு கன மில்லி மீட்டர் இரத்தத்தில் 4.5 மில்லியன் சிவப்பணுக்கள் (அளவீடு 3.3-5.2 மில்லியன்) அமைந்திருக்கும். தட்டு வடிவில் உள்ள சிவப்பணுவின் குறுக்கு விட்டத்தின் அளவு 7.5 mm ஆகும். ஒவ்வொரு செக்கனிலும் 2.4 மில்லியன் செங்குருதியணுக்கள் உருவாக்கப்படுகின்றன. எலும்பு மச்சையில் இவை உற்பத்தியாகின்றன. இவை குருதியில் 100-120 நாட்கள் இருந்து, பின்னர் முதிர்வடைந்த சிவப்பணுக்கள் பெருவிழுங்கி (Macrophage) இனால், கல்லீரல், மண்ணீரலில் அழிக்கப்படுகின்றன. தொழில்கள் பிரதான தொழில்: செங்குருதிக் கலங்களின் பிரதான தொழில் ஆக்சிசன் வாயுவைக் காவுவதும் விடுவிப்பதுமாகும். செங்குருதிக் கலங்களிலுள்ள ஹீமோகுளோபின் புரதத்திலுள்ள இரும்பு அயன்களுடனேயே ஆக்சிசன் இணைக்கப்பட்டு கொண்டு செல்லப்பட்டு பின் ஆக்சிசன் குறைவான இடத்தில் விடுவிக்கப்படுகின்றது. குருதியில் கொண்டு செல்லப்படும் ஆக்சிசனில் 98%க்கும் மேற்பட்ட வீதமான ஆக்சிசன் செங்குருதிக் கலங்களிலேயே காவப்படுகின்றன. குருதியில் காவப்படும் 5-10% காபனீரொக்சைட்டை ஹீமோகுளோபினின் புரதப்பகுதியோடு இணைத்துக் காவி விடுவித்தல். (குருதி முதலுருவில் கரைந்த இரு காபனேற்று அயன் (HCO3-) வடிவில் காவப்படுவதே பிரதான முறையாகும். கரைந்த CO2 வடிவிலும் காவப்படுகின்றது) காபனீரொக்சைட்டுக் கொண்டு செல்லலில் இக்கலத்திலுள்ள நொதியங்கள் உதவுகின்றன. முள்ளந்தண்டுளிகளின் செங்குருதியணு முள்ளந்தண்டுளிகளில் மாத்திரமே செங்குருதியணு காணப்படுகின்றது. இவற்றில் இனத்துக்கினம் செங்குருதியணுவின் வடிவமும், கட்டமைப்பும் மாற்றமடைகின்றது. முலையூட்டிகள் தவிர ஏனைய அனைத்து முள்ளந்தண்டுளிகளின் (மீன்கள், ஈரூடகவாழிகள், ஊர்வன, பறவைகள்) செங்குருதிக் கலங்களிலும் கரு உள்ளது. செங்குருதிக் கலங்களே குருதிக்குச் சிவப்பு நிறத்தைக் கொடுக்கின்றன. செங்குருதிக் கலங்களின் ஹீமோகுளோபினின் ஹீம் கூட்டத்தின் இரும்பு அயன்களாலேயே இரத்தம் சிவப்பு நிறமாகின்றது. செங்குருதிக் கலங்கள் நீக்கப்பட்ட குருதி முதலுரு வைக்கோல் மஞ்சள் நிறத்திலேயே இருக்கும். உலகில் குடும்பம் Channichthyidae மீன்களில் மாத்திரமே செங்குருதிக் கலங்களோ ஈமோகுளோபினோ காணப்படுவதில்லை. இவை அந்தார்ட்டிக் சமுத்திரத்தின் குளிர் நீரில் வாழ்வதால் அந்நீரே அவற்றுக்குத் தேவையான ஆக்சிசனைக் காவுகின்றது. (குளிர் நீரில் ஆக்சிசனின் கரைதிறன் அதிகமாகும்). பொதுவாக செங்குருதிக் கலத்தின் விட்டம் குருதி மயிர்க்குழாயின் விட்டத்தை விட 25% அதிகமாகும். எனினும் செங்குருதிக் கலங்களின் கலமென்சவ்வின் மீள்தன்மை (Elasticity) காரணமாக அக்குறுகிய இடைவெளியூடாகவும் நசிந்து கொண்டு செல்கின்றன. இவ்வாறு இருப்பதால் செ.கு.கலங்கள் மெதுவாக மயிர்த்துளைக் குழாயூடாக செல்கின்றன. இம்மெதுவான அசைவால் அதிகளவு ஆக்சிசன் பரவக் கூடியதாக உள்ளது. ஈமோகுளோபின் முள்ளந்தண்டுளிகளின் பிரதான சுவாச நிறப்பொருள் ஈமோகுளோபின் ஆகும். ஈமோகுளோபினில் குளோபின் எனும் புரதப்பகுதியும் ஹீம் எனும் அயன் பகுதியும் உண்டு. ஆக்சிசன் இரும்பு அயனோடு இணையும்; CO2 புரதப்பகுதியோடு இணையும். எனவே ஆக்சிசன் கொண்டு செல்லலுக்கு காபனீரொக்சைட்டு போட்டியாக இருப்பதில்லை. எனினும் புகையிலுள்ள காபனோரொக்சைட்டு (CO) இரும்போடு இணைவதால் ஆக்சிசன் கொண்டு செல்லலுக்குப் போட்டியாக அமைந்து ஆக்சிசன் காவலைக் குறைக்கின்றது. ஒரு ஈமோகுளோபின் புரதத்தில் நான்கு இரும்பு அயன்கள் இணைக்கப்பட்டுள்ளன. ஒரு செங்குருதிக் கலத்தில் கிட்டத்தட்ட 270 மில்லியன் ஈமோகுளோபின் மூலக்கூறுகள் உள்ளன. முலையூட்டிகளின் செங்குருதிக் கலம் மனிதன் உட்பட முலையூட்டிகளின் செங்குருதிக் கலம் ஆக்சிசன் காவல் வினைத்திறனை அதிகரிப்பதற்கென பல இசைவாக்கங்களைக் கொண்டுள்ளது. அவற்றில் கருவோ, இழைமணியோ இருப்பதில்லை. எனவே இவற்றின் செங்குருதிக் கலங்களில் டி.என்.ஏ இருப்பதில்லை. முலையூட்டிகளின் செங்குருதிக் கலங்களுக்குத் தேவையான சக்தி காற்றின்றிய சுவாசம் மூலமே பெறப்படுகின்றது. இழைணி இன்மையால் கிடைக்கும் நன்மை: காவப்படும் ஆக்சிசன் காவிக் கலமான செ.கு.கலத்தால் உபயோகிக்கப்பட மாட்டாது. கரு இல்லாததால் கிடைக்கும் நன்மை: கரு பிடிக்கும் கனவளவு மீதப்படுத்தப்பட்டிருப்பதால், அதிக ஆக்சினைக் காவலாம். டி.என்.ஏ இல்லாததால் செ.கு.கலங்களை எந்தவொரு வைரஸ்ஸாலும் தாக்கி அழிக்க முடியாது. முலையூட்டிகளின் செங்குருதிக் கலங்கள் இரட்டைக் குழிவான தட்டுருவானவை. இவ்விரட்டைக் குழிவும் ஆக்சிசன் பரவலடையும் மேற்பரப்பின் பரப்பளவை அதிகரிப்பதாக உள்ளது. செங்குழிய வாழ்க்கைக் காலம் செங்குழியங்கள் பொதுவாக செவ்வென்பு மச்சையில் உற்பத்தி செய்யப்படுகின்றன. ஒவ்வொரு செக்கனிலும் 2-4 மில்லியம் செங்குழியங்கள் உருவாகின்றன. இவற்றின் உற்பத்திக்கு இரும்புச்சத்து, புரதம், ஃபோலிக் அமிலம், வைட்டமின் B12 என்பன அவசியமாகும். ஒவ்வொரு செங்குழியமும் முதல் 7 நாட்களை செவ்வென்பு மச்சையினுள் ஆரம்ப நிலையிலும், கிட்டத்தட்ட 120 நாட்களை குருதியிலும் கழிக்கின்றன. செங்குழியங்களின் முன்னோடிக் கலங்கள் வலையுருக்குழியங்கள் ஆகும். வாழ்வுக் காலத்தை முடித்த செங்குழியங்களும், காயமடைந்த அல்லது வித்தியாசமான செங்குழியங்களும் குருதியிலிருந்து நீக்கப்படுகின்றன. பிரதானமாக மண்ணீரலிலும், ஈரலிலும் இவை நீக்கப்படுகின்றன. ஈரலில் அழிக்கப்படும் செங்குழியங்களின் கூறுகளிலிருந்தே பித்த நிறப்பொருட்கள் உருவாகின்றன. கருப்பையில் உள்ள முதிர்மூலவுரு நிலையில் மாத்திரமே செங்குழியங்கள் பிரதானமாக ஈரலில் உருவாக்கப்படுகின்றன. மனிதரில் செங்குழியம் விட்டம்:6.2–8.2 μm தடிப்பு:0.8–1 μm மேற்பரப்பளவு:136 μm2 வடிவம்:இருகுழிவான வட்டத்தட்டு வடிவம் எண்ணிக்கை: மொத்தமாக 20-30 திரில்லியன். இது உடலில் உள்ள மொத்தக் கலங்களின் எண்ணிக்கையில் கால்ப்பங்காகும். ஆண்களில்- 5.5-6 மில்லியன்/μL பெண்களில்- 4.5-5 மில்லியன்/μL செங்குழியத்துடன் தொடர்புடைய நோய்கள் குருதிச்சோகை- குருதியில் செங்குழிய எண்ணிக்கை குறைவடைவதால் அல்லது செங்குழிய வடிவம் விகாரமாவதால் ஏற்படும் நோய் நிலமை. இதனால் உடலில் ஆக்சிசன் கொண்டு செல்லும் வினைத்திறன் குறைவடையும். இரும்புச் சத்துக் குறைபாட்டு குருதிச்சோகை- உணவில் இரும்புச் சத்து குறைவாக உள்ளமை/ உடலினுள் இரும்புச் சத்து உறிஞ்சப்படல் குறைவடைவதால் ஏற்படும் குருதிச் சோகை. செங்குழிய உற்பத்திக்கு இரும்புச் சத்து அவசியமென்பதால் உருவாக்கப்படும் செங்குழியங்களின் எண்ணிக்கை குறைவடைந்து குருதிச் சோகை ஏற்படும். அரிவாள்-கலச் செங்குழிய குருதிச் சோகை- இது மரபணு சார்ந்த நோயாகும். மரபணுவில் ஏற்படும் மாறுதலால் உண்டாகின்றது. செங்குழியங்கள் அரிவாள் போன்ற வடிவை எடுக்கின்றன. அவற்றின் மீள்தன்மையும், ஆக்சிசன் காவும் திறனும் குறைவடைகின்றன. குருதிக் கலன்கள் விகாரமுள்ள இக்கலங்களால் அடைக்கப்படலாம். இதனால் வலியும், பக்கவாதமும் ஏற்படலாம். மண்ணீரலும் பாதிக்கப்படலாம். தலசீமியா- மரபணு சார்ந்த நோய். ஈமோகுளோபின் உப அலகுகள் சரியான வீதத்தில் உருவாக்கப்படாமையால் ஏற்படும் நோய் நிலமை. கோளக் குழியமாதல் - மரபணு சார்ந்த நோய். செங்குழிய மென்சவ்வில் ஏற்படும் விகாரத்தால் கலம் சிறிய கோள வடிவத்தை எடுக்கும். இக்கலங்கள் மண்ணீரலில் இவற்றின் விகாரத்தன்மை காரணமாக அழிக்கப்படுவதால், செங்குழிய எண்ணிக்கை குறைவடைந்து குருதிச் சோகை ஏற்படும். செங்குழியச் சிதைவு-உருவாக்கப்படும் அளவை விட செங்குழியங்கள் அதிகளவில் அழிக்கப்படுவதால் ஏற்படும் நோய் நிலமை. மலேரியா- மலேரியாவை ஏற்படுத்தும் Plasmodium புரோட்டோசோவா தன் வாழ்க்கை வட்டத்தில் சில காலத்தை செங்குழியத்தினுள்ளே களிக்கும். அது செங்குழியத்தினுள்ளே உள்ள ஈமோகுளோபினை பிரிகையடையச் செய்து காய்ச்சலை ஏற்படுத்தும். செங்குழிய எண்ணிக்கை அதிகரித்தல்- இந்நிலைமை குருதியின் பிசுக்குமையை அதிகரித்து குருதியோட்டத்தைக் குறைக்கும். பிழையான குருதி மாற்றீடு - பொருந்தாத குருதி வகைகளை மாற்றீடு செய்வதால் ஏற்படும் நோய் நிலமை. குருதி வாங்கியின் பிறபொருளெதிரிகள் பொருத்தமில்லாத குருதியிலுள்ள செங்குழியங்களை அழிப்பதால் இறுதியில் இறப்பு நிகழலாம். மேற்கோள்கள் வெளி இணைப்பு http://en.wikipedia.org/wiki/Erythrocytes குருதி


source: CulturaX

text: சொல்வனம் கடை நொடியில் ஈடேற்றம் - சொல்வனம் கோரா | இதழ் 170 | 14-05-2017| அச்சிடு நூல் அறிமுகம் : இவானா இலியிச்சின் மரணம் / லெவ் டால்ஸ்டொய் கட்டுரை ஆசிரியர் : Jordan Michael Smith (Wall Street Journal) ஓப்ரா வின்ஃப்ரீ , 2004-ல், தன் புக் கிளப் தேர்வாக டால்ஸ்டொயின் "ஆன்னா கரேனினா"-வை அறிவித்ததும் , இந்த பத்தொன்பதாம் நூற்றாண்டுப் புதினம், இருபத்தொன்றாம் நூற்றாண்டின் எதிர்பாராத விற்பனை சாதனையை எட்டியது. 850-க்கும் மேல் பக்கங்களைக் கொண்ட இந்த நாவல் சாதாரண வாசகர்களின் சிம்ம சொப்பனம். இதை விலை கொடுத்து வாங்கிய ஓப்ராவின் சீடர்களில் பலர் இன்னும் படித்து முடிக்க முயற்சி செய்து கொண்டிருப்பார்கள். ஓப்ரா, இந்த நாவலைத் தவிர்த்து, 75 பக்கங்களைக் கொண்ட The Death of Ivan Ilyich -ஐ (குறுநாவல்) தேர்வு செய்திருந்தால் பெருவாரியான வாசகர்கள் பலனடைந்திருப்பார்கள். டால்ஸ்டொயின் மாபெரும் படைப்புகளான ஆன்னா கரேனினா , வார் அண்ட் பீஸ் ஆகியனவற்றைப் போல் அவரது த டெத் ஆஃப் இவானா இலியிச் பிரபல்யம் அடையவில்லை என்பது வெட்கப்படவேண்டிய விஷயம். ஏனெனில், இந்த படைப்பு அவரது பெயர்பெற்ற நாவல்களுக்கு நிகரானது. இதுவரை எழுதப்பட்டவற்றுள் மிகச் சிறந்த குறுநாவல் எனக்கருதலாம் . எளிதில் புரிந்து கொள்ள முடிகிற சாதாரண கதை: மரணப் படுக்கையில் இருப்பவன், தான் விரும்பத்தகாத விதமாக வாழ்ந்து வாழ்நாட்களை வீண் விரயம் செய்து விட்டதாக உணருகிறான். மரணம் தழுவும் நேரம் நெருங்கி விட்டதை உணர்ந்து பேரச்சம் கொள்கிறான். இந்தக் கச்சிதமான கதைத் திட்டத்தின் மூலம், டால்ஸ்டொய், வாசகரின் முழு கவனமும், இலியிச்சின் வாழ்க்கை, இறுதி நோய் மற்றும் ஆன்ம நெருக்கடி(spiritual crisis ) மீது குவிய வைக்கிறார். கதைச் சொல்லாடல் பெரும்பாலும் உளச்சோர்வு தருவதாகவும், மரண நிழல் படிந்ததாகவும் இருந்தாலும், நாவலின் இறுதி வரிகள், இலியிச் ஓரளவுக்கு மனதளவில் பாப விமோச்சனம் பெற்றுவிட்டதாக அறிவிக்கின்றன. ஒரு மனிதனின் வாழ்வையும், சாவையும், தெளிவாகவும் அழுத்தமாகவும் படம் பிடித்துக் காட்டுவதன் மூலம், டால்ஸ்டொய், தன் வாசகர்கள் பரந்த நோக்கம் கொண்ட வளமான வாழ்க்கை வாழவேண்டும் என்ற கருத்தை முன் வைக்கிறார். "இந்த கதையைப் படிக்கின்ற ஒவ்வொரு முறையும் , என் உலகம் , ஒரு வலிய, மைக்ரொஸ்கோப்பால் பரிசீலிக்கப் படுவதை உணர்கிறேன்" என்கிறார் Zade Smith என்னும் நாவலாசிரியர். கதையில் இலியிச் ஒரு நீதி அரசர். (ஜேம்ஸ் பாண்ட் படங்களில் ரஷ்ய நாட்டவர் வில்லனாகச் சித்தரிக்கப் படுவது போல, டால்ஸ்டொயின் புதினத்தில் முக்கிய பாத்திரமாக நீதியரசர் இருக்கிறார் என்றால் அது டால்ஸ்டாய் தன் ஆன்மிக மதிப்பீட்டின் படி, வில்லனுக்கு சமமான இடத்தை நீதியரசருக்கு வழங்கியிருப்பதாக விளங்கிக் கொள்ளவேண்டும் என்று கட்டுரையாளர் கருத்து தெரிவிக்கிறார்) அவருடைய மரணச் சேதி அலுவலக சகாக்களை வந்தடைந்ததுதான் கதையின் தொடக்க நிகழ்வு. அந்த நிமிடமே, சகாக்கள் ஒவ்வொருவரும் இலியிச்சின் மரணத்தால் தங்களுக்கு உத்தியோக ரீதியில் என்னென்ன அனுகூலங்கள் கிடைக்கும் என்று மனதுக்குள் அலசுகிறார்கள். "இறந்தது இலியிச் மட்டுமே; தாமல்ல" என்று நன்றியுடன் உணர்ந்து நிறைவு கொள்கிறார்கள். இறந்த நீதி அரசரின் அருமை நண்பர் சவ அடக்க நிகழ்ச்சிக்கு விரைகிறார். அங்கே நண்பரின் விதவையிடம் துக்கம் விசாரிக்கும் போது, இழப்பு தமக்கே அதிகம் என்பது போல் பாவனை செய்வதில் இருவரும் போட்டியிடுகின்றனர். அங்கே காணக் கிடைத்த சுயநலமும் வஞ்சகமும் கலந்த போலி அனுதாபம் அருவருக்கத் தக்கதாக இருக்கிறதாயினும் வழக்கத்துக்கு மாறாக எளிதில் அதன் இருப்பை உணர முடிகிறது. "இவானா இலியிச்சின் வாழ்க்கை மிக எளியது; மிகச் சாதாரணமானது ; அதனாலேயே மிகக் கொடுமையானது"- கதையின் இரண்டாம் பகுதியின் தொடக்க வாக்கியம் இது. அபாரமான சொற்சிக்கனத்தோடும், திடுக்கிடச் செய்யும் வார்த்தைப் பிரயோகங்களுடனும் பாத்திரங்களை உருவாக்குவதில் வல்லவரான டால்ஸ்டாயின் ஒப்பற்ற எழுத்தாற்றல் முழுமையாக வெளிவரும் அரிய சில வரிகளில் இதுவும் ஒன்று. இலியிச் பிரியமானவர்; திறமையானவர். பிரியமாகவும் திறமையாகவும் வாழ்க்கை நடத்தினார். நோயில் விழுவதற்கு முந்தைய 45 ஆண்டுகள் மேட்டுக்குடியினரின் திருப்தியே தன் வாழ்க்கையின் குறிக்கோளாகக் கருதினார். அவ்வாறே வாழ்ந்து சமூகத்தின் மேலடுக்கை அடைந்தார். சுகபோக வாழ்வும் சமூக அந்தஸ்தும் பெறுவதற்காக, இலியிச் அவற்றிற்கு மாற்றாக சான்றாண்மை தவறினார்; உறவுகளை ஒதுக்கினார். இந்தப் பரிமாற்றம் அவர் மனதில் உண்டாக்கிய ஆன்ம வறட்சி, அவரை 'மனிதன் இறக்கக் கூடியவன்' என்ற கருதுகோளை மனதளவில் ஏற்கவும் , மரணபயத்தை சமாளிக்கவும் வலுவில்லாதவராக ஆக்கி இருந்தது. பின்பொருநாள் ஒரு தீராத நோய் அவரைப் படுக்கையில் வீழ்த்தியபோது , தான் இறக்கக் கூடியவன் என்பதை ஏற்க மறுத்தார். மரணம் சாமான்யர்களுக்கு மட்டுமே விதிக்கப் பட்டிருக்கிற தண்டனை என்று அவரும் தன் அலுவலக சகாக்களைப் போலவே கருதியிருந்தார். இப்போது அது தவிர்க்க முடியாதது என்று அறிந்து கடும் அவதிக்குள்ளானார் . 'நான் ஆசாபாசங்களும் சிந்தனைகளையும் கொண்டவன். சாதாரணன் அல்ல . எல்லோரும் இறக்கக் கூடியவரே என்ற கருத்து எனக்குப் பொருந்தாது. ஏற்க முடியாதது. அது கொடிது,' என்று புலம்பினார். பொதுவாக மரணத்தைப் பற்றிய விவாதங்கள் மனச்சோர்வை உண்டாக்குவதால் வாசகர்கள் அவற்றைப் படிக்க விரும்புவதில்லை. எனினும் நிஜ வாழ்க்கையைப் பிரதிபலிக்கும் பாத்திரங்களையும் நிகழ்வுகளையும் உள்ளடக்கி அற்புதமான கதை எழுதும் தன் ஒப்பற்ற திறமையால் , டால்ஸ்டொய் , எல்லா வாசகர்களையும் ஈர்த்து ஆழ்ந்த ஆன்ம பரிசோதனைக்கு உட்படுத்துகிறார். இலியிச்சின் கதையின் சாரம், வாசகரின் வாழ்வோடு பொருந்திப் போவதால் அவரை அதைரியப்படுத்துகிறது. மரணம் குறித்த ஆழ்ந்த சிந்தனைகளைத் தவிர்த்து நுனிப்புல் மேயும் குறைபாடு பத்தொன்பதாம் நூற்றாண்டு ரஷ்ய நீதியரசர்களுக்கே உரித்தானதல்ல. மரணம் பற்றிய ஆழ்ந்த சிந்தனைகள் தூண்டிவிடும் நிஜ அச்சம் அனைவர்க்கும் இயல்பானது .அது மற்ற நூல்களில் பதிவாகி இருப்பதை விடத் தெளிவாக இங்கே பதிவாகியுள்ளது. மனிதருக்கு வரி விதிப்பு போலவே மரணமும் தவிர்க்க முடியாததாக இருக்கலாம். ஆனால் மனநிறைவளிக்காத வாழ்க்கையைத் தேடிக்கொள்வது தவிர்க்க முடியாததல்ல. இலியிச் வாழ்ந்திருந்த குறுகிய காலம், அற்பத் தேடல்களில் வீணடிக்கப் பட்டதாலேயே, அவரது இறுதி நாட்கள் வெகுவாகச் சீர்குலைந்தன. அவருடைய மேலோட்டமான வாழ்க்கையும், மரணப் படுக்கையில் அவருக்கு பணிவிடை செய்த கெராஸிம் என்னும் வீட்டு வேலையாளின் எளிய வாழ்க்கையும் எவ்வளவு வேறுபட்டிருந்தது என்று கதை சுட்டிக் காட்டுகிறது. கெராஸிம், இலியிச்சுக்கு முற்றிலும் வேறுபட்டவன். பணிவானவன்; ஏழை; உண்மையானவன்; தன்னலமில்லாதவன். பரம ஏழையாயினும், அவனிடம் ஆன்மிகச் செல்வம் அபரிமிதமாக இருந்தது. கெராஸிம்மின் உடனிருப்பில் ஆறுதல் பெறும் இலியிச், இறுதி மூச்சு வரை அவனிடம் வாழ்வாங்கு வாழும் நெறிமுறைகளைக் கற்றறிந்து நிம்மதியாக உயிர் பிரிகிறார் . கதைச் சொல்லாடலில் காணப்படும் நேர்மையும், ஆழ்ந்த சிந்தனையும், எளிமையும், 'இலியிச்சின் மரணம்' ஒரு கிறிஸ்தவ நீதிக் கதை போன்ற தோற்றம் கொள்ள வைக்கிறது. ஒருவேளை, குறுநாவலில் கூர்மையான உளவியல் சிந்தனைகளும், கதை நிகழக்கூடிய சாத்தியங்களும் போதிய அளவில் வெளிப்படாதிருந்தால், அது நீதி போதனை நூலாகக் கருதப்பட்டிருக்கும்; தீவிர இலக்கிய ரசிகர்களுக்கு திருப்தி அளித்திருக்காது போயிருக்கும். இந்தக் கால கட்டத்தில், டால்ஸ்டாய் பெரும்பாலும் நீதிக் கதைகளும் கட்டுரைகளுமே எழுதினார். 1869-ல் 'போரும் சமாதானமும்', 1877-ல் 'ஆன்னா கரேனினா' என்ற பெருநாவல்களை எழுதிய டால்ஸ்டாய், அதன் பின்னர் ஏசுநாதரின் போதனைகளைப் பரப்பவே தாம் இனி எழுதப்போவதாகவும், பிற அற்ப இலக்கியங்கள் படைக்கப் போவதில்லை என்றும் முடிவுசெய்திருந்தார். 1886-ன் 'த டெத் ஆஃப் இவானா இலியிச்' ஒரு விதிவிலக்கு . அதையும் மதம் சார்ந்த நீதி நூலாக வகைப்படுத்த முடியும். ஏனெனில் , அவர் எழுதிய 'How Much Land Does a Man Need '-(1886) போன்ற நீதிக் கதைகளை விட அதிகப் பயன் தரும் கருத்துகளை இக்கதை வழங்கி வாழ்க்கையை செம்மைப் படுத்திக் கொள்ள உதவுகிறது. குறுநாவலில் இலியிச்சின் வாழ்க்கை நாடக பாணியில் சொல்லப்பட்டிருக்கிறது. கதையின் ஆரம்ப வரிகளிலேயே வாசகர் இலியிச்சின் மரணம் பற்றி அறிந்திருந்தாலும், வாழ்க்கை ஓட்டத்தின் விவரிப்பும் கதையின் முடிவும் திகைப்பூட்டுவதாகவே இருக்கிறது. இலியிச்சின் மரணம் ஒரு மகத்தான படைப்பாக விளங்க அதுவே காரணம். ஏனெனில் இலியிச்சின் மீட்சி நம்முடையதாகக் கூட இருக்கலாம் .


text: 'தர்பார்' புகைப்படங்கள் மீண்டும் கசிந்தன | Virakesari.lk 'தர்பார்' புகைப்படங்கள் மீண்டும் கசிந்தன Published by J Anojan on 2019-07-25 11:48:29 'பேட்ட' படத்துக்கு பிறகு ரஜினிகாந்த் ஏ.ஆர்.முருகதாஸ் இயக்கத்தில் 'தர்பார்' படத்தில் நடித்து வருகிறார். இதன் படப்பிடிப்பு மும்பையில் விறுவிறுப்பாக நடந்து வருகிறது. இதில் ரஜினிகாந்த் ஐ.பி.எஸ் அதிகாரியாக நடிக்கிறார். தர்பார் படப்பிடிப்பு காட்சிகள் சமூக வலைத்தளத்தில் திருட்டுத்தனமாக தொடர்ந்து வெளியாகி வருகின்றன. ஏற்கனவே ரஜினிகாந்துக்கு பொலிஸ் சீருடை அணிவித்து ஸ்டூடியோவில் வைத்து 'போட்டோ சூட்' நடத்திய புகைப்படம் இணையதளத்தில் வெளியானது. அதன்பிறகு ரஜினிகாந்த், யோகிபாபு ஆகியோர் கிரிக்கெட் விளையாடுவது, நயன்தாரா நடந்து வருவது போன்ற காட்சிகளையும் வலைத்தளத்தில் வைரலாக்கினர். ரஜினிகாந்த் நட்சத்திர ஹோட்டல் முன்னால் ஸ்டைலாக நடந்து வருவதுபோன்ற காட்சியை எடுத்தனர். அதுவும் இணையத்தில் வந்தது. இதைப் பார்த்த சிலர் படப்பிடிப்பு முடியும் முன்பு அனைத்து காட்சிகளும் இப்படி சமூக வலைத்தளத்தில் வந்துவிடும் என்று மீம்ஸ் போட தொடங்கினர். இதைத்தொடர்ந்து படப்பிடிப்பை சுற்றிலும் பாதுகாப்பை வலுப்படுத்தினர். தொலைபேசி கொண்டு செல்ல தடைவிதிக்கப்பட்டது. பார்வையாளர்களும் அனுமதிக்கப்படவில்லை. கடும் பாதுகாப்பையும் மீறி தற்போது மீண்டும் ரஜினிகாந்த் வடமாநில பொலிஸ் உடையில் நடந்து வரும் காட்சிகள் இணைய தளத்தில் வெளியாகி உள்ளது. இதை ரசிகர்கள் வைரலாக்கி வருகிறார்கள். ரஜினியின் பொலிஸ் தோற்றம் வெளியானதால் படக்குழுவினர் கடும் அதிர்ச்சியில் உள்ளனர். இந்த படங்கள் எப்படி வெளியானது என்று விசாரணை நடக்கிறது.


text: "நான் ஒரு "அமங்கலி" என்று நினைத்த எந்தப்பெண்ணும் நொடிப்பொழுதில் "சுமங்கலி" ஆகிவிட முடியும் மஹாபெரியவா அனுகிரஹமிருந்தால்" -------------- இந்த அற்புதச்சரால் உங்களுக்கு ஒரு ஆத்ம விருந்து ------- நாமெல்லாம் இதுவரை தனிமனிதனொரு வாழ்வில் ஏற்படும் பிரச்சனைகளுக்கு தீர்வு தந்த பெரியவாளை பார்த்திருக்கிறோம். இந்த அற்புதசாரல் மட்டும் சாரல் அல்ல கொட்டும் மழை. வாருங்கள். இனி அற்புதசாரல்களில் நனைவோம். அன்று ஒரு வெள்ளிக்கிழமை காஞ்சி ஸ்ரீமடத்தில் சுமங்கலிகளுக்கு சுமங்கலி பூஜைக்கு ஏற்பாடாகியிருந்தது. மடமே விழாக்கோலம் பூண்டிருந்தது..வாழைமர தோரணங்களும் மங்கள வாத்தியங்களும் முழங்கிக்கொண்டிருந்தது. சுமங்கலி பெண்கள் அனைவரும் முகத்தில் மஞ்சள் பூசிக்கொண்டு தழைய தழைய தொங்கும் தாலியில் குங்குமம் வைத்து தலை நிறைய மல்லிகைபூ சரங்களை வைத்துக்கொண்டு அம்பாள் காமாட்சியாக மடத்தை வலம் வந்துகொண்டிருந்தனர்.. ஆனால் இந்த சுமங்கலி பெண்களுக்கு நடுவில் நெற்றியில் குங்குமம் இல்லாமல் வாடிய முகத்துடன் சுமங்கலிகளை பார்ப்பதை தவிர்த்துக்கொண்டிருந்தார் ஒரு பெண். மற்ற சுமங்கலிகள் ஒருவருக்கொருவர் பேசிக்கொண்டனர். "என்ன இந்த பெண் சுமங்கலிகள் நாமெல்லாம் இருக்கும் போது இப்படி நெற்றியில் குங்குமம் இல்லாமல் பாழும் நெற்றியாக வந்திருக்கிறாளே என்று நினைத்தனர். அந்த பெண்களில் சிலர் சொன்னார்கள். அவள் குங்குமம் வைக்கமறந்திருப்பாள். சில பெண்கள் குங்குமச்சிமிழைகளை நீட்டினர். ஆனால் அந்த பெண் மிகவும் பத பதைத்து ஏதோ பார்க்கக்கூடாத பொருளை பார்த்துவிட்டாற்போல் பின் வாங்கினாள். தன்னுடைய பாழும் நெத்தி மற்றவர்களுக்கு சங்கடத்தை தரவேண்டாமென்று மடத்தின் ஒரு மூலையில் சென்று நின்று கொண்டாள். மஹாபெரியவாளும் தன்னுடைய பீடத்தில் இருந்தவாறே இதையெல்லாம் கவனித்துக்கொண்டிருந்தார். சிறிது நேரம் கவனித்துவிட்டு அந்த பெண்ணை தன் அருகில் வருமாறு அழைத்தார். ஆனால் அந்த பெண் முன்னே வராமல் தயக்கத்துடன் தான் இருந்த இடத்திலேயே நின்றுகொண்டிருந்தாள். மற்ற பெண்கள் அவளை பெரியவா அருகில் போகுமாறு அறிவுறுத்தினார்கள். ஆனால் அந்த பெண் அசைவதாகக்காணோம். ஸ்ரீ மட கைங்கர்ய மனுஷாள் கையைப்பிடித்து இழுக்காதகுறையாக மஹாபெரியவா முன் நிறுத்தினார்கள். அந்தப்பெண்ணுக்கு அழகை பீறிட்டுக்கொண்டுவந்தது. மஹாபெரியவா அந்த பெண்ணிடம் சொன்னார். இங்க சுமங்கலி பூஜை நடந்திருக்கு. இப்படி அமங்கலமா அழறாயே. உனக்கு என்ன மனக்கஷ்டம் என்று கேட்டார்கள். அந்தப்பெண்ணும் அழுகையை நிறுத்திவிட்டு பின் வருமாறு சொன்னாள். "பெரியவா, அண்டை நாட்டு போரில் என்கணவர் உயிரிழந்து விட்டார். அவருக்கு காரியம் எப்படி செய்வது என்று எனக்கு தெரியவில்லை. உங்களிடம் கேட்டு தெரிந்துகொள்ளலாம் என்று வந்தேன் என்று சொன்னாள். மஹாபெரியவா கண்களை மூடி இரண்டு நிமிடம் த்யானம் செய்துவிட்டு கண்களை திறந்து தன் கை நிறைய குங்குமத்தை எடுத்து அவள் கையில் கொடுத்து நெற்றியில் இட்டுக்கொள்ளச்சொன்னார். அந்த பெண் சற்று தயங்கினாள். மற்ற பெண்கள் எல்லோரும் அவளிடம் சொன்னார்கள் நீ எவ்வளவு அத்ரிஷ்டசாலி மஹாபெரியவளே குங்குமம் கொடுக்கிறார்.நெற்றியில் இட்டுக்கோ என்று சொன்னார்கள். மஹாபெரியவாளும் சொன்னார் "உன் கணவர் சாகவில்லை உயிருடன்தான் இருக்கிறார். உன் கணவர் திரும்பி வந்து விடுவார் என்று மஹாபெரியவா சொன்னவுடன் அந்த பெண்ணும் தன் நெற்றியில் மிகவும் அழுத்தமாக குங்குமத்தை இட்டுக்கொண்டாள். தாலியிலும் குங்குமத்தை இட்டார். மிகவும் சந்தோஷமாக வீடுதிரும்பினார். சற்று யோசித்து பாருங்கள். உயிரிழந்த கணவன் மீண்டும் உயிர்பெற்று திரும்பினால் அந்த பெண்ணின் மன நிலை எப்படியிருக்கும்.சந்தோஷத்தின் உச்சத்தில் இருக்காதா. பரமேஸ்வர அவதாரம் மஹாபெரியவாளின் அற்புதச்சாரல்களுக்கு ஒரு சிகரம் இந்த சுமங்கலிச்சாரல் இது அற்புதமா எதார்த்தமா? எங்கோ இந்திய நாட்டின் எல்லையில் உயிரிழந்துவிட்டதாக கருதப்பட்ட ராணுவவீரன் உயிர் இழக்கவில்லை என்று இங்கிருக்கும் மஹாபெரியவாளுக்கு எப்படி தெரியும். இதிலென்ன ஆச்சர்யம். இந்த பிரபஞ்சத்தை படைத்த பரமேஸ்வரனுக்கு இது தெரியாதா. எதுவும் தெரியும். சரியாக ஒரே வாரம். இறந்து விட்டதாக கருதப்பட்ட கணவன் அந்த பெண்ணின் வீட்டுவசால் கதவை தட்டுகிறான். அவள் கதவை திறந்தாள். கண்ணெதிரில் கணவன். முகம் வாடி உடம்பிளைத்து கலையிழந்த பொலிவுடன் கணவன் நின்றுகொண்டிருந்தான். வாசல் என்றுகூட பார்க்காமல் கணவனை கட்டி அணைத்தாள். ஒரு பெண்ணுக்கு வாழ்க்கையின் உச்ச கட்ட பாக்கியம் எது. பணமோ பங்களாவோ படகுபோன்ற காரோ இதில் எதுவுமே இல்லை. கழுத்தில் தொங்கும் தாலியும் நெற்றியில் வைக்கும் குங்குமமும் முகம் நிறைய மஞ்சளும் எந்த விசேஷங்களுக்கு போனாலும் சுமங்கலி என்னும் அந்தஸ்தும் தானே. இதற்கு வேண்டியதெல்லாம் கணவன் நோய்நொடி இல்லாமல் ஆரோக்கியமாக உயிருடன் இருந்தால் போதும். இந்த இழந்த பாக்கியம் ஒரு நொடிப்பொழுதில் அந்த பெண்ணுக்கு திரும்ப கிடைத்துவிட்டது. மகிழ்ச்சியின் உச்சத்திலிருந்ததால் கணவன் காலி வயிறு கூட கண்ணுக்குதெரியவில்லை. கணவனை குளிக்கவைத்துவிட்டு சாப்பாடு பறிமாறினாள். மறு நாள் அதிகாலையிலேயே எழுந்து குளித்துவிட்டு கணவனும் மனைவியும் காஞ்சி ஸ்ரீ மடத்திற்கு சென்று மஹாபெரியவாளை தரிசனம் காணும் பொருட்டு கிளம்பிவிட்டனர். அங்கிருந்த எல்லோரும் இந்த பெண்மணியை அடையாளம் கண்டுகொண்டனர். கணவன் மனைவி இருவரும் மஹாபெரியவாளின் திருவடிகளில் விழுந்து வணங்கினார்கள். சுற்றியிருந்தவர்கள் எல்லோரும் தம்பதிகளை ஆசிர்வாதம் செய்தனர். மஹாபெரியவாளும் தன்னுடைய இரு கைகளையும் உயர்த்தி மணமக்களை ஆசிர்வாதம் செய்தார்.


text: மட்டையாளர் மட்டையாளர் என்பது துடுப்பாட்டத்தில் மட்டையடித்துக் கொண்டிருக்கும் வீரரையோ அல்லது மட்டையடிப்பதற்கான சிறப்புத் திறமைகளைக் கொண்டிருக்கும் வீரரையோ குறிக்கும். மட்டையாளர் என்பது பால் வித்தியாசமின்றி இருபாலாரையும் குறிக்க பயன்படுத்தப்படுகிறது. மட்டையாளரின் பங்கு[தொகு] விளையாட்டின் போது, மட்டையடிக்கும் அணியின் இரண்டு வீரர்கள் ஆடுகளத்தில் இருப்பார்கள், ஏனையவர்கள் களத்துகு வெளியே அரங்கத்தில் அணியின் அறையில் இருப்பார்கள். களத்தில் இருக்கும் இரண்டு வீரர்களும் தற்போதைய மட்டையாளர்கள் எனப்படுவர். இவ்விரு வீரர்களும் களத்தின் மையத்துக்கு அருகாமையில் இருக்கும் பட்டிகையின் இரு அந்தங்களிலும் காணப்படும் குச்சங்களுக்கு அண்மையில் இருப்பார்கள். இரண்டு மட்டையாளர்களும் வெவ்வேறு பனிகளைக் கொண்டிருக்கின்றனர்: - ஆடுபவர் இவர் தனக்கு அருகிலுள்ள குச்சங்களுக்கு முன்பாக நின்று, அதனை எதிர் முனையிலிருந்து பந்து வீச்சாளர் வீசும் பந்து வீச்சுகளில் இருந்து காப்பார். - காத்திருப்பவர் இவர் பந்து வீச்சாளரின் குச்சங்களுக்கருகே காத்திருப்பார். பந்துவீச்சுகளில் இருந்து குச்சத்தை காப்பதோடு அதனை மறித்து களத்துக்குள் மட்டையாள் அடித்துவிட்டு ஆடுபவரும் காத்திருப்பவரும் முனைகளை மாற்றுவதன் மூலம் ஓட்டங்கள் பெறப்படும். ஒரு முறை முனைகள் மாறினால் ஒரு ஓட்டம் பெறப்படும். மட்டையாளர்கள் களத்தடுப்பில் உள்ள அணியிணர் பந்தைப்பிடித்து ஏதாவது குச்சத்துக்கருகில் பறிமாற்றும் வரையில் முனைகளை மாற்றி ஓட்டங்களைக் குவிக்கலாம். பந்து களத்தின் எல்லைக்கோட்டைத் தாண்டிச் செல்லும் போது முனைகளை பரிமாற்றாமலேயே ஓட்டங்கள் பெறப்படும். ஆடுபவர் பந்தை எதிர்தாட தயாராக உள்ளபோது காத்திருப்பவர் பொதுவாக ஓட்டத்துக்கு தயாராக காத்திருப்பார். மட்டையாளரின் திறமைகள்[தொகு] சிறந்த மட்டையாளரிடமிருந்து எதிபார்க்கப்படும் திறமைகள் போட்டியின் வகையையும் சந்தர்ப்பத்தையும் பொறுத்து வேறுபடும். பொதுவாக மட்டையாளர்கள் அநாவசிய ஆபத்துக்களை எதிர்கொண்டு தனது இலக்கை விட்டுக் கொடுக்காமல் கூடிய வேகத்தில் ஓட்டங்களைக் குவிக்க வேண்டப்படுவார்கள். சில சந்தர்ப்பங்களில் ஓட்டம் எதனையும் பெறாவிட்டாலும் தனது இலக்கை விட்டுக்கொடுக்காமல் போட்டி நேரம் முடிவடையும் வரையில் மெதுவாக ஆட வேண்டப்படுவார்கள். ஓட்ட விகிதம் மற்றும் ஓட்ட வேகம் என்பன மட்டையாளர் ஒருவரின் திறமையை அளவிடும் முறைகளாக பயன்படுத்தப்படுகிறது.


'எம்.ஜி.ஆர், சிவாஜி, ரஜினி, கமல்'... வனிதா தயாரிக்கிறார்.. புதுக் கணவர் ராபர்ட் இயக்குகிறார்! | MGR Sivaji Rajini Kamal - Tamil Filmibeat 17 min ago கிரிக்கெட் போர் அடிச்சுடுச்சு.. இப்போ சந்தானத்துடன் டிக்கிலோனா ஆட ரெடியான ஹர்பஜன் சிங்! 'எம்.ஜி.ஆர், சிவாஜி, ரஜினி, கமல்'... வனிதா தயாரிக்கிறார்.. புதுக் கணவர் ராபர்ட் இயக்குகிறார்! | Updated: Monday, September 8, 2014, 15:15 [IST] விஜயகுமார்- மஞ்சுளா தம்பதியரின் மகளும் மாஜி ஹீரோயினுமான வனிதா விஜயகுமார் தயாரிக்கும் படம் எம்.ஜி.ஆர், சிவாஜி, ரஜினி, கமல். இந்தப் படத்தில் நான்கு புதுமுக ஹீரோக்கள் அறிமுகமாகிறார்களாம். வனிதா விஜயகுமார் தற்போது நடன இயக்குனர் ராபர்ட்டுடன் வாழ்ந்து வருகிறார். இருவருக்கும் விரைவில் திருமணம் நடக்க இருக்கிறது. இந்த நிலையில் வனிதா தனியாக வனிதா பிலிம் புரொடக்ஷன் என்ற தயாரிப்பு நிறுவனத்தை தொடங்கி, புதிதாக படம் தயாரிக்கிறார். வனிதா தயாரிக்கும் படத்திற்கு எம்.ஜி.ஆர், சிவாஜி, ரஜினி கமல் என்று பெயரிடப்பட்டுள்ளது. இதனை வனிதாவின் பார்ட்னரான நடன இயக்குனர் ராபர்ட் இயக்குகிறார். இதில் புதுமுகங்கள் நடிக்கிறார்கள். பிரபல நட்சத்திரங்களுக்கு ரசிகர் மன்றம் வைக்கும் இளைஞர்கள் அதற்காக என்னவெல்லாம் செய்கிறார்கள். ரசிகர் மன்றங்களின் மூலம் என்ன செய்கிறார்கள். அதற்குள் நடக்கும் பதவி போட்டி என ரசிகர் மன்றம் தொடர்பான விஷயங்களை காமெடியாக சொல்கிறார்களாம். விரைவில் ஆடியோ வெளியீடு இதன் படப்பிடிப்புகள் சென்னை புறநகர் பகுதிகளில் வேகமாக நடந்து வருகிறது. இதுவரை 70 சதவிகித பப்பிடிப்புகள் முடிந்து விட்டது. ஸ்ரீகாந்த் தேவா இசை அமைத்துள்ளார். விரைவில் பாடல்களை வெளியிட இருக்கிறார்கள். தமிழ் திரை உலகில் பிரபலமானவர்கள் பெயரில் படம் எடுப்பது புதிய விசயமல்ல. ஏற்கனவே தனுஷ் 5ஆம் வகுப்பு, சிநேகாவின் காதலர்கள், சரவணன் என்கிற சூர்யா போன்ற பெயரில் தலைப்பு வைக்கப்பட்டுள்ளது. இப்போது எம்.ஜி.ஆர், சிவாஜி, ரஜினி, கமல் ஆகிய நான்கு பேரின் பெயரை தலைப்பாக வைத்துள்ளார் வனிதா விஜயகுமார். ஏன் இப்படி என்று கேட்டால், இவர்கள் நால்வரும் தமிழ் திரை உலகின் கடவுள் போன்றவர்கள் எனவே இவர்களின் பெயரை என்னுடைய முதல் படத்திற்கு வைத்துள்ளேன் என்கிறார். “ச்சீ.. அவமானமா இருக்கு.. அவரை முதல்ல வெளியே அனுப்புங்க..” காட்டமான டிவீட் போட்டு காமெடி பீசான வனிதா “வனிதா என்னை கொஞ்சம் அட்ஜெஸ்ட் பண்ணிக்கச் சொன்னார்”.. 3வது கணவர் சர்ச்சை பற்றி ராபர்ட் விளக்கம்! ரோம் பத்தி எரிஞ்சப்ப நீரோ பிடில் வாசிச்சாராம்.. உங்களைப் பார்த்தா இந்தக் கதைதான் ஞாபகம் வருது வனிதா! மகள் கடத்தல் விவகாரம்.. வனிதா மீது தப்பில்லை.. திடீரென அந்தர்பல்டி அடித்த 2வது கணவர்! கடைசி நேரத்தில் கைதில் இருந்து தப்பிய வனிதா.. எதிர்பாராதவிதமாக போலீசில் மாட்டிக் கொண்ட மீரா! Read more about: vanitha vijayakumar heroine cinema வனிதா விஜயகுமார் ஹீரோயின் சினிமா MGR Sivaji Rajini Kamal isaTamil Movie. Directed by A. Robert and Produced by Vanitha Vijayakumar. Music by Srikanth Deva.


Ananda Vikatan - 23 March 2016 - “இதற்குத்தான் ஆசைப்பட்டேன்!” | Actress Aishwarya Rajesh talks about her struggles and success in kollywood - Ananda Vikatan “டான்ஸ் மேல காதலா இருந்தப்ப, `நடிக்கணும்'னு ஆசை வந்துச்சு. நடிக்க சான்ஸ் கேட்டு, சினிமா கம்பெனிங்க படி ஏறி இறங்கிட்டு இருந்தேன். பல டைரக்டர்களை மீட் பண்ணியிருக்கேன். `யாராவது சான்ஸ் தர மாட்டாங்களா...'னு ஏங்கிக்கிட்டு இருந்த காலம் அது. இப்ப அஞ்சு வருஷமா சினிமாவுல தீவிரமா நடிச்சுக்கிட்டு இருக்கிறதைப் பார்த்தா சந்தோஷமா இருக்கு’’ துறுதுறுவெனப் பேசுகிறார் ஐஸ்வர்யா ராஜேஷ். “சினிமா கனவு எப்படி நிறைவேறுச்சு?” “காலேஜ் படிச்சுக்கிட்டு இருக்கும்போதே நடிக்கணும்னு ஆசைப்பட்டேன். அலைஞ்சு திரிஞ்சு ஒருவழியா ‘அவர்களும் இவர்களும்’னு ஒரு படத்துல நடிச்சேன். அந்தப் படம் வந்ததே பல பேருக்குத் தெரியாது. அவ்வளவுதான் நம்ம சினிமா கரியர்னு நினைச்சுட்டு இருந்தப்போதான் ‘அட்டகத்தி’ படத்துல நடிக்க வாய்ப்பு கிடைச்சது. சின்ன ரோல்னாலும் பசங்க மனசுல ஒரு இடம் பிடிச்சுட்டேன். ஒரு சின்ன பிரேக்கும் கிடைச்சது. அடுத்து விஜய் சேதுபதிகூட ‘ரம்மி’, ‘பண்ணையாரும் பத்மினியும்’, மணிகண்டன் இயக்கிய ‘காக்கா முட்டை’னு பல படங்கள். இப்ப `நல்லா நடிக்கிறேன்'னு எல்லாரும் சொல்றாங்க. கேட்கவே சந்தோஷமா இருக்கு. இதுக்குத்தானே இந்த ஐஸ்வர்யா ஆசைப்பட்டா!” “தொடர்ந்து விஜய் சேதுபதி கூடவே நான்கு படங்களுக்கு மேல் நடிச்சுட்டீங்களே?” “ஆமா... ஒவ்வொரு படத்துலயும் என்னை நடிக்கக் கூப்பிடுறதுக்கு முன்னாடி, `ஏற்கெனவே ரெண்டு பேரும் சேர்ந்து நடிச்சிருக்காங் களே'னுதான் இயக்குநர்கள் யோசிப்பாங்க. ஆனா, எங்களை ஸ்கிரீன்ல பார்க்கும்போது புதுசா இருக்கும். அதுதானே முக்கியம். `ரம்மி’ பட ஷூட்டிங்லதான் விஜய் சேதுபதியை முதன்முதலாப் பார்த்தேன். ‘கூடமேல கூட வெச்சு...’ பாட்டு ஷூட் பண்ணாங்க. நான் கையில கூடையைத் தூக்கிட்டு வெட்கப்பட்டு விஜய்யைப் பார்த்து சிரிச்சுக்கிட்டே நடந்து வரணும். ஆனா, இந்த சீன் எடுக்கவே 20 டேக் மேல தாண்டிடுச்சு. எல்லாருக்கும் டென்ஷன். விஜய் சேதுபதிதான் பக்கத்துல வந்து நின்னு ‘நீங்க நல்லா நடிக்கிறீங்க. தைரியமா பண்ணுங்க’னு என்கரேஜ் பண்ணினார். அப்ப இருந்து, ‘இடம் பொருள் ஏவல்’, `பண்ணையாரும் பத்மினியும்', ‘தர்மதுரை’னு ஒண்ணா டிராவல் பண்றோம். விஜய் சேதுபதி ஆல்வேஸ் மை பெஸ்ட் ஃப்ரெண்ட்.'' “ `காக்கா முட்டை’யில் உங்க நடிப்பை நிறையப் பேர் பாராட்டினாங்க...” எனக் கேட்கும்போதே குறுக்கிடுகிறார்... “இந்தப் படத்தின் வாய்ப்பை மட்டும் நான் மிஸ் பண்ணியிருந்தா, வாழ்க்கை முழுக்க வருத்தப்பட்டிருப்பேன். மணிகண்டன்கிட்ட முதல்ல கதை கேட்டபோது, `ரெண்டு பசங்களுக்கு அம்மாவா?! யோசிக்கிறேன்'னு சொல்லிட்டு வந்துட்டேன். இதைப் பத்தி விஜய் சேதுபதிகிட்ட எதேச்சையா சொன்னப்பதான் `மணிகண்டன் பிரமாதமான டைரக்டர். சான்ஸை விட்டுடாதீங்க. கண்டிப்பா நடிங்க’னு சொன்னார். முதலில் ஆடிஷன்ல நடிக்கவெச்சாங்க. இதைப் பார்த்த வெற்றி மாறன் சார், ‘இந்தப் பொண்ணு சரி இல்லை. வேற யாரையாவது மாத்திடலாம்’னு சொல்லிட்டார். ஆனாலும் மணிகண்டன்தான் என்னை நம்பிக்கையா நடிக்க வெச்சார். படம் எடுத்து முடிச்சு முழுப் படத்தையும் பார்த்தப் பிறகு, வெற்றி மாறன் சார் ‘எப்படிங்க இந்தப் பொண்ணை நடிக்க வெச்சீங்க?’னு கேட்டு பாராட்டினார். அதேபோல சர்வதேச விருது நிகழ்ச்சியிலும் இதுதான் நடந்தது. `அந்தக் குழந்தைகளுக்கு உண்மையான அம்மாவா இவங்க?'னு நிறையப் பேர் கேட்டாங்க. இந்த இயல்பான நடிப்புக்குக் காரணம் மணிகண்டன்தான். சின்னச் சின்ன ரியாக்ஷன்கூட கவனிச்சு மாத்தினார். நாளைக்கு எனக்கு பையன் பிறந்தா ‘பாருடா... அம்மா நல்ல நல்ல படங்களில் எல்லாம் நடிச்சிருக்கேன்’னு பெருமையா சொல்ல முடியும்.” “ `காக்கா முட்டை'க்குப் பிறகு எந்த மாதிரி கதைகள் உங்களிடம் வருது?” “வித்தியாசமான நிறைய ரோலில் நடிக்கக் கூப்பிடுறாங்க. ‘குற்றமே தண்டனை’யில நெகட்டிவ் கேரக்டர் பண்ணியிருக்கேன். ‘தர்மதுரை’, ‘இடம் பொருள் ஏவல்’, ‘மனிதன்’னு நான் இப்ப நடிச்சிருக்கிற எல்லா படங்களுமே கொஞ்சம் வித்தியாசமா இருக்கும்.”


text: பனையின் பல்வேறு பகுதிகளிலும் இருந்து பலவகையான பயன்களை மக்கள் பெறுகிறார்கள். பனையிலிருந்து ஏராளமான உற்பத்திப் பொருட்கள் தயாரிக்கப்படுகின்றன. முற்காலத்தில் தயாரித்துப் பயன்படுத்தப்பட்ட எத்தனையோ பொருட்கள் நவீன மாற்றீடுகளுக்கு இடம் கொடுத்து ஒதுங்கிக் கொண்டன. பனையிலிருந்து பல உப உணவுப்பொருட்கள் தயாரிக்கப்படுகின்றன. இவற்றில் மனிதர்களின் உணவும், விலங்குகளின் உணவும் அடங்கும். உணவுப்பொருட்களை விட கட்டடப் பொருட்கள், அலங்காரப் பொருட்கள், வீட்டு உபயோகப் பொருட்கள் என பல பொருட்கள் பனையிலிருந்து தயாரிக்கப்படுகின்றன. உணவுப்பொருட்கள் நுங்கு பனம் பழம் பூரான் பனாட்டு – (பனை + அட்டு) பனம்பழத்தைப் பிழிந்து எடுத்து உலரவைத்து செய்யப்படும் பொருள். பாணிப்பனாட்டு பனங்காய்ப் பணியாரம் கள்ளு பனங்கள்ளு பனஞ்சாராயம் வினாகிரி பதநீர் பனங்கட்டி = கருப்பட்டி = பனைவெல்லம். சில்லுக் கருப்பட்டி பனங்கற்கண்டு பனஞ்சீனி (பனை வெல்லம்) பனங்கிழங்கு ஒடியல் ஒடியல் புட்டு ஒடியல் கூழ் புழுக்கொடியல் முதிர்ந்த ஓலை விலங்கு உணவு குருத்து உணவுப்பொருள் அல்லாதவை குருத்தோலை சுவடிகள் வீட்டுப்பயன்பாட்டுப் பொருட்கள் பனையோலை பெட்டி நீற்றுப் பெட்டி கடகம் பனைப்பாய் கூரை வேய்தல் வேலியடைத்தல் உமல் விசிறி விவசாயப் பயன்பாட்டுப் பொருட்கள் கிணற்றுப் பட்டை எரு துலா அலங்காரப் பொருட்கள் பனம் மட்டை வேலியடைத்தல் நார்ப் பொருட்கள் தட்டிகள் பின்னல் உணவு உண்ணப் பயன்படும் பொருட்கள் பிளா ஓலை நட்டி வேறு பயன்பாடுகள் கங்குமட்டை தும்புப் பொருட்கள் விறகு மரம் கட்டிடப்பொருட்கள் தளபாடங்கள் பனம் விதை எரிபொருள் பனம் சவர்க்காரம் வெளி இணைப்புக்கள் பனையியல்


text: 2035ஆம் ஆண்டளவில் தமிழர் பற்றி பேசமுடியாத நிலைமை வந்துவிடும் சிவாஜிலிங்கம் | October 28, 2021 Home செய்திகள் 2035ஆம் ஆண்டளவில் தமிழர் பற்றி பேசமுடியாத நிலைமை வந்துவிடும் சிவாஜிலிங்கம் 2035ஆம் ஆண்டளவில் தமிழர் பற்றி பேசமுடியாத நிலைமை வந்துவிடும் சிவாஜிலிங்கம் 2035ஆம் ஆண்டளவில் தமிழர் பற்றி பேசமுடியாத நிலைமைகூட வந்துவிடுவதற்கு வாய்ப்பு உள்ளதென தமிழ்த் தேசியக் கட்சியின் செயலாளர் எம்.கே.சிவாஜிலிங்கம் தெரிவித்துள்ளார். "தமிழ்த் தேசியக் கூட்டமைப்பின் தன்னிச்சையான போக்குதான் மாற்று அணிகள் உருவாகுவதற்குக் காரணம். இதேவேளை புதிய கூட்டணிக்குத் தலைமைத்துவ சபை ஒன்றை உருவாக்குவது தொடர்பாக உத்தேசிக்கப்பட்டு வருகின்றது. அதாவது விக்னேஸ்வரன் தலைமையிலான தமிழ் மக்கள் கூட்டணி, சுரேஷ் பிரேமச்சந்திரன் தலைமையிலான ஈ.பி.ஆர.எல்.எப், தமிழ்த் தேசியக் கட்சி, அனந்தி தலைமையிலான ஈழத் தமிழர் சுயாட்சி கழகம் என்பனவே தற்போது புதிய கூட்டணி பற்றிப் பேசி வருகின்றன. எனினும் குறித்த கட்சிகளில் ஈழமக்கள் புரட்சிகர விடுதலை முன்னணிக்கு மாத்திரமே அங்கீகரிக்கப்பட்ட கட்சி என்ற அந்தஸ்து உள்ளது. அந்தக் கட்சியின் பெயரை மாற்றுவது தொடர்பாக அதன் மத்திய குழுவில் ஆராய்வது அனுமதிகளை பெற்றுக் கொண்ட பின்னர் தேர்தல்கள் ஆணைக்குழுவிடம் அனுமதி கோருவதற்கு தீர்மானிக்கப்பட்டுள்ளது. தமிழ்த் தேசியக் கூட்டமைப்பின் தன்னிச்சையான போக்கே புதிய கூடடணி உருவாக்குவதற்குக் காரணமாகும். மேலும் 2035ஆம் ஆண்டளவில் தமிழர் பற்றி பேச முடியாத நிலைமைகூட வந்துவிடுவதற்கு வாய்ப்புள்ளது" என தெரிவித்துள்ளார்.


text: பசூர் பாபு: அமெரிக்க-தென்கொரியா கூட்டு கடற்படை ஒத்திகை எதிரொலி: அமெரிக்க-தென்கொரியா கூட்டு கடற்படை ஒத்திகை எதிரொலி: அமெரிக்க-தென்கொரியா கூட்டு கடற்படை ஒத்திகை எதிரொலி: அணுகுண்டு வீசவும் தயங்க மாட்டோம்: வட கொரியா எச்சரிக்கை Posted: 24 Jul 2010 08:47 PM PDT சியோல்,ஜூலை25:அமெரிக்கா மற்றும் தென் கொரியா ஆகிய இரு நாடுகள் மீது அணுகுண்டுகளை வீசி பதிலடி கொடுக்கவும் தயங்கமாட்டோம் என்று வட கொரியா கடுமையான எச்சரிக்கையை விடுத்துள்ளது.தென் கொரியாவும், அமெரிக்காவும் கூட்டு கடற்படை ஒத்திகையை செய்யத் திட்டமிட்டுள்ளது. இதற்காக அமெரிக்காவின் ஜார்ஜ் வாஷிங்டன் போர்க்கப்பல் தென் கொரியாவுக்கு வருகைதந்துள்ளது. இந்தக் கப்பல் முழுவதும் போர் விமானங்கள் இடம்பெற்றுள்ளன. தென் கொரியாவும் கடல் பகுதியில் போர்க்கப்பலை நிறுத்தியுள்ளது. இருநாடுகளின் கூட்டு கடற்படை ஒத்திகை ஞாயிற்றுக்கிழமை (ஜூலை 25) தொடங்குகிறது. தொடர்ந்து அத்துமீறி நடந்துவரும் வட கொரியாவுக்கு எச்சரிக்கை விடுக்கும் வகையில்தான் இரு நாடுகளும் இந்தக் கூட்டு கடற்படை ஒத்திகையை நடத்த உள்ளதாக தகவல் வெளியாகியுள்ளது. "ஒருவேளை அமெரிக்காவும், தென் கொரியாவும் எங்களை தாக்கினால் நாங்கள் வேடிக்கை பார்க்க மாட்டோம். இரு நாடுகளின் தாக்குதலுக்கு பயந்து எங்களது ராணுவ வீரர்களோ, மக்களோ ஓடமாட்டார்கள். எதிர்த்து பதிலடி கொடுப்பார்கள்" என்று வட கொரியா தெரிவித்துள்ளது. தேவைப்பட்டால் எங்கள் வசம் உள்ள அணு குண்டுகளை வீசித் தாக்கவும் தயங்கமாட்டோம் என்றும் அந்நாடு கடுமையாக எச்சரித்துள்ளது. தென் கொரியாவும், அமெரிக்காவும் போர்க்கப்பலை நிறுத்தி வைத்திருப்பதை கவனித்துவரும் வட கொரியா கோபத்தின் உச்சத்துக்கே சென்றுள்ளது. இரு நாடுகளும் தங்கள் மீது எப்போது வேண்டுமானாலும் தாக்குதல் தொடுக்கலாம் என்ற முடிவுக்கே வந்துவிட்டது. இதைக் கருத்தில் கொண்டு எத்தகையை சூழலையும் எதிர்கொள்ளும் வகையில் வட கொரியா ராணுவத்தை ஆயத்தப்படுத்தியுள்ளது


“என்னம்மா இப்டியெல்லாம் பண்றீங்க”.. கணவரோடு அஜித் நாயகி வெளியிட்ட அசத்தல் ஒர்க் அவுட் வீடியோ! | Actress Kaniha's couple workout challenge video goes viral - Tamil Filmibeat 37 min ago புது கணவருடன் அப்டி இப்டி.. சீரியல் நடிகையின் வைரல் வீடியோ.. நெட்டிசன்ஸ் கேட்ட 'அந்த' கேள்வி! 44 min ago ”கப்பு முக்கியம்” - சர்ச்சையை ஏற்படுத்திய நடிகர் அர்ஜுனனின் பதிவு 58 min ago எத்தனை அன்சங் ஹீரோ.. அஜய் தேவ்கனின் தன்ஹாஜி டிரைலர் ரிலீஸ்! 1 hr ago ஆதித்ய வர்மாவோடு சேர்ந்து ரேஸில் இறங்கும் மேகி திரைப்படம்! | Published: Saturday, October 19, 2019, 18:17 [IST] Actress kaniha Gym workout video சென்னை: நடிகை கனிகாவின் உடற்பயிற்சி வீடியோ இணையத்தில் வைரலாகியுள்ளது. சுசி கணேசன் இயக்கிய பைவ் ஸ்டார் படம் மூலம் தமிழில் அறிமுகமானவர் நடிகை கனிகா. முதலில் குடும்பப் பாங்கான ரோல்களில் மட்டுமே நடித்து வந்த அவர், பிறகு கிளாமருக்கு தாவினார். இருப்பினும் அவரால் சினிமாவில் பெரிதாக சோபிக்க முடியவில்லை. பின்னர் திருமணம் செய்துகொண்டு இல்லத்தரசியாகிவிட்டார். தற்போது அவருக்கு ஆறு வயதில் ஒரு மகன் இருக்கிறான். இருந்தாலும் உடம்பை கட்டுப்கோப்பாக வைத்துக்கொள்ள வேண்டும் என்பதில் கனிகா உறுதியாக இருக்கிறார். மீண்டும் இணைந்த பாகுபலி கூட்டணி... பழைய நினைவுகளால் சிறகடித்த பிரபாஸ், அனுஷ்கா! தான் உடற்பயிற்சி செய்யும் வீடியோக்களை கனிகா தனது சமூக வலைதளப்பக்கத்தில் பதிவிடுவது வழக்கம் தான். ஆனால் இப்போது அவர் வெளியிட்டிருக்கும் வீடியோ அனைவரையும் அசரவைத்துள்ளது. கபுள் ஒர்க்கவுட் சேலஞ்சு கபுள் ஒர்க்கவுட் சவால் (#couple workout challenge) எனும் ஹேஷ்டேகில் இந்த வீடியோவை அவர் பகிர்ந்துள்ளார். அதில், கனிகாவின் கணவர் தரையில் படுத்தப்படி, அவரை தூக்கி பிடித்திருக்கிறார். கனிகாவின் இருகால்களை அவரது கணவர் பற்றியிருக்க, கனிகாவோ அந்தரத்தில் இருக்கும் கணவரின் கால்களை பிடித்திருக்கிறார். இருவரும் சேர்ந்து ஒருசேர கை, கால்களை அசைத்து உடற்பயிற்சி செய்திகின்றனர். இந்த வீடியோ சமூக வலைகங்களில் வைரலாக பரவி வருகிறது. இந்த வீடியோவை பார்த்து, கனிகாவையும், அவரது கணவரையும் நெட்டிசன்கள் பாராட்டி வருகின்றன. நிறைய பேர் இதனை லைக் செய்துள்ளனர். இப்போது எல்லாம் சமூக வலைதளங்களில் ஏதாவது ஒரு சவால் வந்துகொண்டே இருக்கிறது. ஐஸ் பக்கெட் சேலஞ்சில் ஆரம்பித்து, இப்போது கபுள் ஒர்க்கவுட் வரை வந்துள்ளது. இன்னும் என்னென்ன சவால்களை சந்திக்க வேண்டி வருமோ என நெட்டிசன்கள் காத்திருக்கின்றனர். 50 "கேஜி" தாஜ்மகால் 100 "கேஜி" வெயிட் தூக்குகிறதே... அடடே! நான் ஒரு சோம்பேறி: சொல்கிறார் வயசானாலும் அழகும், இளமையும் குறையாத நடிகை சிக்கென்று இருப்பதிலும் ஒரு கிக் இருக்கிறது: த்ரிஷா தினம் 5 மணி நேரம் உடற்பயிற்சி- அடுத்த ரிஸ்க்குக்கு ஆயத்தமாகும் அஜீத்! சேர்ந்து ஜிம் போகும் ரன்பீர்-காத்ரீனா Read more about: kaniha exercise கனிகா உடற்பயிற்சி A #copule workout challenge video of actress Kaniha doing exercise with her husband goes viral in social medias.


text: எங்களை பற்றி - கங்க்ஜோ Frontop கணினி கிராபிக்ஸ் தொழில்நுட்பம் கார்ப்பரேஷன் லிமிட்டெட் நிறுவனத்தின் இன்னும் இமேஜ் கட்டடக்கலை காட்சிப்படுத்தல்பேனர் எங்கள் குழு வருகிறது பெய்ஜிங் Jianwai சோஹோ, Zhujiang நியூட்டன், ஆசியா & பசிபிக், மத்திய கிழக்கு மற்றும் ஐரோப்பா முழுவதும் விரிவடைந்து வரும் உலகப் ஊரைச் சேர்ந்த நான்ஜிங் படுகொலையின் நினைவு போன்ற சீன உள்ளூர் திட்டங்கள் ஆயிரக்கணக்கான கொள்வதால் ஏற்படும் மாறுபட்ட ஒரு விரிவான போர்ட்ஃபோலியோ உள்ளது. 2002 இல் நிறுவப்பட்டது, Frontop 2010 இப்போது Frontop உலக சந்தையில் விரிவாக்க அதன் வெளிநாட்டு துறையை நிறுவியுள்ளது சீனாவில் முன்னணி கட்டடக்கலை காட்சிப்படுத்தல் நிறுவனங்களில் ஒன்றாக மாறிவிட்டது. நாம் பெய்ஜிங், ஷாங்காய், Guangzhou மற்றும் Shenzhen திறந்த அலுவலகங்கள் வேண்டும். 3D visualizers, கலைஞர்கள் மற்றும் கிராஃபிக் வடிவமைப்பாளர்கள் ஒரு திறமையான மற்றும் அனுபவம் அணி அமைக்கப்பட்டது, நாம் உயர்தர சேவையை எங்கள் வாடிக்கையாளர்களுக்கு வழங்க முயற்சிக்கிறோம். ஒரு திறமையான பணிப்போக்கு உருவாக்குவதனால், நாங்கள் எங்கள் வாடிக்கையாளர்கள் வளர்ந்து வரும் திருப்தி மற்றும் புகழ் பெற்றுள்ளோம். அனிமேஷன் (நொடி.) 3D கட்டமைப்பு ஒழுங்கமைவு, 3D அனிமேஷன், வடிவமைப்பு ஏஜென்சிகள் பல ஊடக, ரியல் எஸ்டேட் நிறுவனங்கள் மற்றும் கட்டடக்கலை நிபுணர்கள் உட்பட கட்டடக்கலை காட்சிப்படுத்தல் சேவையில் சிறப்பு, Frontop எப்போதும் எங்கள் வாடிக்கையாளர்கள் தேவைகள் மற்றும் தேவைகளை நிறைவேற்றுவதற்கு எங்கள் தரம் மற்றும் சேவையை மேம்படுத்துவதில் வைக்கும். எங்கள் கிளையண்ட் இன்று நாம் உட்பட 10 வடிவமைப்பு, Gensler, Aedas, பினாய், டி.பி கலைஞர்கள், BDP டெக்னாலஜியின் தென் சீனக் பல்கலைக்கழகம், Tongji பல்கலைக்கழகம் முதலியன மேல் கட்டட மற்றும் வடிவமைப்பாளர்கள் சில மத்தியில் ஆழ்ந்த நம்பிக்கை மற்றும் நீண்ட காலக் கூட்டினை பெற்றது 3d உள்துறை ரெண்டரிங் , 3D இடையீடு காட்சிப்படுத்தல் , சீனா உள்துறை ரெண்டரிங் , கட்டடக்கலை ரெண்டரிங், உள்துறை ரெண்டரிங் , 3D இடையீடு ,


Bigg Boss 3 Tamil: இந்த வார பிக் பாஸ் நிகழ்ச்சியிலிருந்து கஸ்தூரி (Kasthuri) வெளியேற்றப்பாட்டார். கடந்த வார நாமினேஷனில் சேரன் (Cheran), கஸ்தூரி உட்பட, நிகழ்ச்சியில் இதுவரை நாமிணேஷன் பக்கமே தலை வைக்காத சாண்டி (Sandy), தர்ஷன் (Tharshan) ஆகியோரும் இடம்பெற்றிருந்தார். இவர்களில் கஸ்தூரி எளிமினேட் (Bigg Boss Elimination) செய்யப்படுகிறார் என எந்த ஒரு ஆராவரமும் இன்றி அறிவித்துவித்தார் கமல். கஸ்தூரி வெளியே வந்ததும் எப்போதும்போலான உரையாடல்கள், கஸ்தூரிக்கான ஸ்பெஷல் வீடியோ, அதற்கு அடுத்துதான் இந்த கேள்வியை கமல் முன் வைத்தார். 'இந்த நிகழ்ச்சியில சீக்ரெட் ரூம்னு ஒரு விஷயம் இருக்கு' என்றார் கமல் (Kamal Hassan). கடந்த வாரங்களில் அனைவரும் ஆவலாக எதிர்பார்க்கும் ஒரு விஷயம் இந்த சீக்ரெட் ரூம்தான் (Secret Room). நிகழ்ச்சி தன் பாதி பயணத்தை கடந்துவிட்டது. கிட்டத்தட்ட ஒன்பது வாரங்களுக்கு மேலாகியும் இந்த ரகசிய அறை பற்றி எந்த பேச்சுமே இடம்பெறவில்லை என்பது பிக் பாஸ் ரசிகர்களுக்கு சற்று ஏமாற்றமாக இருந்தது. அந்த ஏமாற்றத்தை இந்த வாரம் கமல் போக்கிவிட்டார். ஆனால், வருத்தமான விஷயம் என்னவென்றால் கஸ்தூரி அந்த வாய்ப்பை நிராகரித்துவிட்டார். 'நான் முன்னதாக இப்படி ஒரு வ 00004000 ய்ப்பு கிடைத்தால் செல்லலாம் என்றுதான் இருந்தேன். ஆனால், என் குழந்தைகளின் குறலை கேட்ட பிறகு என் முடிவை மாற்றிக்கொண்டேன். இப்போது எனக்கு சீக்ரெட் ரூம் வேண்டாம், வெளி உலகத்தை பார்க்கனும், வீட்டுக்கு போகனும்' என்று மறுத்துவிட்டார். சரி எப்போ, அவரோட குழந்தையோட குறலை கேட்டாங்க, கஸ்தூரி? சென்ற வாரம். ஸ்கூல்-டீச்சர் டாஸ்கின் ஒரு பகுதியாக தங்கள் வாழ்வில் மறக்க முடியாத ஆசிரியர் யார் என்று பிக் பாஸ் கேட்டிருந்தார். அனைவரும் தங்களின் ஆசிரியர்கள் பற்றி சொல்ல, கஸ்தூரி தன் குழந்தைதான் என்னுடைய ஆசிரியை என்று மனம் திறந்தார். வீட்டில் இருந்த அனைவரும் யார் யாரை தங்கள் வாழ்நாளில் மறக்க முடியாத ஆசிரியர் என்று குறிப்பிட்டார்களோ, அவர்களை எல்லாம் பிக் பாஸ் நிகழ்ச்சியிலிருந்து தொடர்பு கொண்டு தங்கள் மாணவ? மாணவிகள் பற்றி கருத்து கேட்டுள்ளார். அந்த ஒலிப்பதிவை பிக் பாஸ் வீட்டிற்குள்ளும் ஒலிக்கச்செய்தார்கள் அப்படிதான், இந்த சம்பவம் அரங்கேறியது. அப்போ அடுத்த வாரம் 'சீக்ரெட் ரூம்' இருக்கும்ல? சரி, இந்த வாரம் இல்லையென்றால் என்ன, அடுத்த வாரம் சீக்ரெட் ரூம் இருக்கும்ல என்ற ப்க் பாஸ் ரசிகர்களின் எதிர்பார்ப்புக்கும் ஒரு டிவிஸ்ட் கொடுத்தார் கமல். அந்த டிவிஸ்ட் என்னவென்றால் அடுத்த வாரம் 'எளிமினேஷன்' இல்லை என்பதுதான். கூடவே, 'நீங்கள் ஓட்டு போடவும் தேவை இருக்காது' (Bigg Boss Vote) என்று சர்ப்ரைஸ் கொடுத்தார். ஆனால், இது வீட்டின் உள்ளே உள்ளவர்களுக்கு தெரியாது என்பதுதான் மிகப்பெரிய டிவிஸ்ட். இந்த விஷயம் தெரியாமல், இன்று வீட்டில் நாமினேஷன் (Bigg Boss Nomination) நடக்கப்போகிறது. இப்போது யார் யாரை நாமினேஷனில் கைகாட்டப்போகிறார்கள் என்பதை பார்க்க மிக ஆவலாகவே இருப்பார்கள் பிக் பாஸ் ரசிகர்கள். எளிமினேஷன் இருந்த தான சீக்ரெட் ரூம் இருக்கும், எளிமினேஷனே இல்லைனா! ஆசிரியர்களின் அறிவுரை மட்டுமில்லைங்க, கமலே ஒரு ஆசிரியராக மாறி அனைவருக்கும் அறிவுரை வழங்கினார். ஒவ்வொருவரையும், தனித்தனியாக அழைத்து அவர்களிடம் உள்ள நல்ல குணங்களை கூறினார். அதுமட்டுமின்றி, அவர்கள் எந்த இடங்களில் பின் தங்கியுள்ளனர், எப்படி தங்களை மேம்படுத்திக்கொள்ள வேண்டும் என்ற அறிவுரைகளை வழங்கினார். ஆனால், இந்த அறிவுரைகள் போட்டியாளர்களின் செயல்பாட்டில் மாற்றத்தை ஏற்படுத்துமா? சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


Yarlpavanan Publishers: தமிழுக்கு வாசகர் தேவை! தமிழுக்கு வாசகர் தேவை! கதைகளை வாசித்ததும் மறக்கலாம் காட்சிகளைப் பார்த்ததும் மறக்கத் தான் கதை இலக்கியத்தை விட காட்சி இலக்கியம் வலியதோ? கவிதைகளை வாசித்ததும் மறக்கலாம் நல்ல பாடல்களைக் கேட்டதும் தான் உள்ளம் மறக்க இடம் தராதே! கவிதை இலக்கியத்தை விட பாட்டு இலக்கியம் வலியதோ? கட்டுரை படித்ததும் தூக்கம் வரலாம் நகைச்சுவை படித்ததும் தான் மூளைக்கு வேலையே கிட்டுதே! கட்டுரை இலக்கியத்தை விட நகைச்சுவை இலக்கியம் வலியதோ? இலக்கியச் சுவை அலசினாலும் இலக்கியம் வாசிக்கத் தான் எவரும் முன்வருவதாய் இல்லையே! தமிழிலக்கியம் வாழ வேண்டுமே! வாசிக்கும் உள்ளங்கள் வேண்டுமே! எழுத்துக்குத் தான் வாசகர் பேச்சுக்குத் தான் கேட்போர் காட்சிக்குத் தான் பார்வையாளர் பாடலிசைக்குத் தான் இசைவிரும்பிகள் இலக்கிய நாட்டமுள்ளவர்களால் தான் தமிழ்மொழி வாழும் என்பேன்! இலக்கணமறிந்து எழுதலாம் வா! கதை என்றெழுதத் தான் கட்டுரை தான் மலர்ந்தது... கட்டுரை என்றெழுதத் தான் கதை தான் மலர்ந்தது... இரண்டையும் கலந்தெழுதத் தான் முரண்டு பிடித்து மலர்ந்தது தான் வசன கவிதை என்ற பதிவாச்சு! வசன கவிதையைத் தான் நீட்டி மடக்கிவிட மலர்ந்தது தான் புதுக் கவிதை என்ற பதிவாச்சு! புதுக் கவிதையென எழுதியதைத் தான் நானும் புலவரிடம் காட்டினேன் - அவரோ மோனை முட்ட, எதுகை விழத் தான் மாச் சீர், விழச் சீர் மின்னாமலும் காய்ச் சீர், கனிச் சீர் காணாமலும் பூச் சீர், நிழல் சீர் வராமலும் கவிதை என்று சொல்ல முடியாதாம்! எழுத்து, அசை, சீர், தளை, அடி, தொடை எல்லாம் அறியாமல் எழுதுவதெல்லாம் தான் கவிதையெனச் சொல்ல - எந்த புலவர் தானும் இரங்கி வரமாட்டாராம்! ஓ! கவிதை போலக் கிறுக்குவோரே கவிதை இலக்கணம் அறியாமல் எதுகையோ மோனையோ உரசாமல் எழுதி வெளியிட்டு என்ன பயன்? எழுதுவோரே கொஞ்சம் கேள்! எழுதத் தான் எழுதுகோலைப் பிடித்தால் எத்தனையோ எழுதிவிடலாம் - ஆனால் இரண்டு பக்கத்தை எண்ணிப் பாரென எழுதத் தான் மறந்து விடுகிறோமே! தன் பக்கத்தை எவரும் சிந்திக்கலாம் தனது முயற்சிக்கு உதவும் பக்கத்தை மறந்து விட்டால் வெற்றி கிட்டுமா? எடுத்துக்காட்டாகச் சொல்லப் போனால் பேசத்தான் தெரிந்தால் பேசித்தான் காட்டலாம் கேட்பவர் விருப்புடன் உள்வாங்கினாலே வெற்றி! எடுத்துக்காட்டுக்கு விரும்பியதை எழுதலாம் வாசகர் விருப்பறிந்து எழுதினால் மட்டுமே விரும்பி எழுதியதை வாசிக்க ஆளிருக்குமே! இரண்டு பக்கத்தை எண்ணிப் பார்த்தால் எப்பவும் முயன்ற முயற்சியில் வெல்லலாமென எழுதுகோல் ஏந்திய பெரியோர் வழிகாட்டினால் நாட்டில எல்லோரும் முயற்சிகளில் வெல்வாரே! Posted by Yarlpavanan at 22:20:00 Nagendra Bharathi Monday, September 02, 2019 9:21:00 am திண்டுக்கல் தனபாலன் Monday, September 02, 2019 3:11:00 pm Surais Friday, September 13, 2019 6:26:00 pm 4-எழுதப் பழகுவோம் ( 13 ) 7-எமது அறிவிப்புகள் ( 44 ) நீங்களும் திருக்குறள் எழுதலாம்!


உள்ளிணைப்புகளில் சில திருத்தங்கள் செய்துள்ளேன். ஏற்கனவே உள்ள கட்டுரைகளின் பெயர்களை இணைப்பாக இட்டிருக்கின்றேன். வேறு பல பெயர்களுக்கும் வழிமாற்றுகள் வேண்டியவாறு அமைத்துக்கொள்ளலாம். இன்னும் கட்டுரைகள் ஏதும் எழுதப்படாத தனிமங்களின் பெயர்கள் சிலவற்றையும் மாற்றியுள்ளேன். எ.கா. இரதர்ஃபோர்டியம் (Rf), பிரான்சீயம் (Fr).